text:
Alhajji Baaba Maal e diɗɗal mum Daande Leñol njaɓɓaama e Haayre Golleera, wuro Nayi, wuro Ceerno e Bajjel, wuro Badara kaaloowo goonga, ngam yuɓɓinde kiirɗeeli pinal pattamlami, ñalnde 17 e 18 desaambar 2016. Ngam siimtande janngiyankooɓe men no kewu nguu yahrunoo, Fooyre Ɓamtaare waɗii toon nulaaɗo mum dariiɗo. Jokku hello
Fedde Ɓamtaare Haayre Golleera noddirteende ARDAG (Association pour la Renaissance et le Développement d’Aéré Golléra) jaɓɓiima Alhajji Baaba Maal e Daande Leñol jaɓɓungal teskinngal. Jaɓɓungal ngal waɗi ko e gardagol hooreejo fedde ndee hono Alasan Mammadu Njaay to Haayre Golleera, ñalnde 17 lewru bowte (desaambar) 2016. Nde Alhajji Baaba Maal taƴtiri oon kikiiɗe e tufnde Kasga tawi ko denndaangal yontaaɓe wuro Nayi, rewɓe e worɓe ena padndii. Werlaaji ƴetti mo feewde Haayre Golleera, gorwoccol darii, punndi mukki, nduudi nanngi e kammu, fotde otooji 30 ndeggondiri e gardagol werlaa ndeenka falnde Baabaaɓe.
Teertungal ngal waɗiri ko bannge hirnaange worgo wuro ngoo. Ngal yuɓɓiniraa ko e lannguuji ɗiɗi, gorol rewɓe e gorol worɓe, boowal jaajngal ɗaccaa hakkunde. Fiyooɓe bawɗi, buubaaji, amooɓe e yimooɓe ngoniri ko e hakkunde gori ɗii jenndeŋ, ɓe tolnondiri. Gollotooɓe e laamu e yontaaɓe diiwaan oo gila e ardiiɓe diiwaanuuji, mawɓe palɗe, meeruuuji haa e hilifaaɓe diine e aada, ndarorii ko bannge worgo e duƴƴorde werlaaji jaɓɓoyinooɗi ɗii. Ena e ɓeen Njaay Sooyibu, gardiiɗo diiwaan Nuwasoot Rewo, Komiseer Joop Abuu Haaruuna, gardiiɗo komseriyaa Daar Naayim Nuwaasot, Joop Aamadu Tijjaani, kalfinaaɗo gollorɗe to Jaagorde Ñaawirɗe, Maar Mammadu Jibriil, gollotooɗo to Jaagorde Yuɓɓo, Njaay Abuu Suleymaani e joom-suudu mum Ummu Hammaat Bah, depitee Bah Hawwaa Jibriil, ekn.
Baaba Maal ko ɗoon tawi meer Baabaaɓe Bah Abdullaay ɓurɗo anndireede Belee e meer Haayre Mbaar Jeŋ Mammadu Abdullaay e seteeji mumen e denndaangal gure Laaw, gila Abdalla haa Wocci ena ndarii. O tellii o woni e salmondirde e hilifaaɓe dariiɓe ɓee. Keewal jamaanu nguu teppi mo, haɗi mo salmondireede no haanirta nii. O jolti e werlaa, o nawaa jippunde makko. Ko toon ardorde fedde ndee e hilifaaɓe arnooɓe ɓee ndañi salmondirde e makko e yettinde bismaango Haayre Golleera e ɗemngal Jallo Abdul Gaysa. Ko ɗoon kadi nelaaɗo jaaynde Fooyre Ɓamtaare dañi jokkondirde e makko (maa en ngartu heen e tonngoode aroore).
Jamma oo ko hiirde daɗɗi e yeeso jibinannde wuro ngoo, gila e wonɓe ɗoon, gollotooɓe e laamu haa e ɗanniyankooɓe hakkunde Muritani, Senegaal, Afrik Santaraal, Orop, Amerik e e gure saraaji, tawtoranooɗe teertungal Gorko Duwoyra. Gooto fof ena ñaantii, ena ñaantorii labaaɗi e comci. Oon jamma, Daande Leñol ŋaññaaki, waɗi fotde mum haa timmi, weltini Haayre Golleera, wuro Nayi, wuro Ceerno e Bajjel, wuro Badara kaaloowo goonga, haa weltii.
Ñalnde 18, wuro Haayre Golleera waɗani Baaba Maal ko wejo. Jeese keewɗe to bannge ganni kolliraama. Kala hinnde anndanoonde e nder reedu Fuuta, addii fannu mum, ɗoon ɗo wuro ngoo yejjitaani ko naftortenoo hanki, ɗoon e nokku hee gila e kuutorɗe, jinnditorɗe, gaweeje, ñameele hanki haa e goobuuji ɗi fanndiyankooɓe boru ŋarɗini. Wejo wayrii wayde noon alɗude e ŋarɗude!
Jamma oo hiirde mbayniigu hakkunde Fedde ARDAG e Daande Leñol. Ñalnde heen mawɗo falnde Baabaaɓe e joom-suudu mum ko ɗoon kiiri haa hiirde ndee fusi. Ɓe ƴettidi nate e Baaba Maal. Baaba jaari ɓe, rutti ɓe teddungal, no ruttirnoo hanki mum teddungal feewde e Sheriif gumminooɗo gila hodduuji, ari haa e Wuro Nayi ngam tan meeɗde fawde e makko yitere e rokkondirde e makko e junngo, kanko Baaba Maal. E siftinde, oon Sheriif nde yiyi Baaba Maal ronki ko nanngude gonɗi mum hakke mbelemma e kaawisi mum no mawniri e Gorko Duwoyra. Maa ena ngartu e konngol ooɗoo Sheriif nootitinooɗo e garal Baaba Maal haa e ɓataake mo Baaba Maal waɗnoo feewde leƴƴi koɗduɗi, ɗi hoddiro waɗi ɗumen wuurdiiɓe e tonngoode men aroore so Geno newnii.
Gelongal Fuuta lollirɗo, Njaay Saydu Aamadu


c: text/html

text:
Tonngol kiite to bannge dawrugol
«Afriknaaɓe, ɓe kollitaani weltaare no feewi e toɗɗegol Muammaar Kaddaafi e gardagol Dental Afrik, ina poti yuurnitaade pele ɗe o rewi, ngam etaade faamde ko jogori heɓtaade ɗum en. E lewru Mars 2009, tuggi Muritani, ƴaaŋan maa Gine Bisaaw haa yettii Niiseer, taasanɗe ‘’laamɗo’’ laamiiɓe e hoohooɓe aadanteeɓe Afrik, ngonaa maale weltaare. Ɗum ɗoon noon alaa mo foti haawde walla surwinde, sibu Kadaafi ɗo suuɗii woɗɗaani, o hoɗdi ko e juume e jamfa. So neɗɗo waɗii mo sehil, ina foti jooɗtoraade jamfa.»
Laawol lefol Moolo, iwdi Alfaa Moolo
So tawii won jaambareeɓe njejjitaa nder daartol Senegaal, Alfaa Yaayaa Moolo Balde e ɓiyi mum Muusaa Moolo Balde ko heen njeyaa. Gadano o ko baaba mum ɗiɗaɓo o. Ɓe laamiima e yontaaji jokkondirɗi Laamaandi Fulɓe Fuladu. Laamaandi Fuladu fuɗɗii ko e hitaande 1867 caggal nde Kaanaŋkiri Manndeŋ ndi Gaabu yani. E ɗeen kitaale, Fulɓe hoɗnooɓe nder tunndu Firdu, murti caltii hiiɗeende jom leydi en, ɓeen ngoni Manndiŋkooɓe Gaabu. Alfaa Moolo ardinoo ndee wolde salaare njiimaandi e ɓiɗtere. Laamaandi Fuladu mooftunoo yoga e ko wiyatee hannde « Haute Casamance » (Jeeri Kaasamaas).
Deftere SIDA e Pulaar : jokkondiral e doktoor Alhuseyni Sal
“Yiɗde hoore mum fuɗɗorii ko e yiɗde ɗemngal mum”
Fooyre Ɓamtaare jokkondirii e gooto e annduɓe men, biyeteeɗo Alhuseynu SAL, noddirteeɗo kadi Maamuudu Rakiyel, jeyaaɗo Baabaaɓe Looti, gonɗo oo sahaa, to leydi Kanadaa (Canada) e wuro wiyeteengo Vancouver, ligootooɗo e Opitaal (hôpital) mawɗo biyeteeɗo "Saint Paul's Hospital" e nder tunndu (départment) "Pathology and Laboratory Medicine The James Hogg iCAPTURE Centre for Cardiovascular and Pulmonary Research ".
Ñawndugol gagga warngooji : pelle njaɓaani !
«Jom en hakkeeji ɓe njaɓii wonde kala golle umminanooɗe walla jogorɗe ummaneede, paytuɗe e warngooji ɗi, niilii, ngoppaama» . Ɗum woni ko kuulal 3 nanondiral ciifondirangal hakkunde jogorɓe naftoraade lomtingol warngooji ngol e laamu Muritani.
E lewru mars 2009, nanondiral jowitiingal e ñawndugol warhoore siifanooma to galle laamorɗo leydi, ɗo e Nuwaasoot, hakkunde goomu kalfinanoongu ngaal gollal e huunde e ɓe bonannde nde yettinoo, ɓe fedde wiyeteende COVIRE yahani toon. Ardii goomu ngu ko kolonel Aadama Umar Jah. Ardii COVIRE ko Abuu Demmba Sih. E ooɗoo sahaa ko 244 mbinnditaa, fotɓe lomtinaneede (indemnisés). Lomtingol ngol fuɗɗiima. Kono, kala lomtinanaaɗo ina harmi e mum hankadi hullitaade to ñaawoore.
Huunde e nguurndam Sammba Hammaat Gaajo
Ko mbaaw-ɗen seedtaade e nguurndam kam e golle naalanke men mawɗo biyeteeɗo Sammba Hammaat Gaajo, duttiiɗo e joom mum ñalnde altine 27 lewru abriil 2009, waktu 22ɓo jamma, birnaaɗo ñalnde alarba 29 lewru abriil 2009, waktu 10ɓo. Sammba Hammaat Gaajo jibinaa ko 1960 to Njoofaan Sooro e Gaajooɓe. Ko ɗoon o jeyaa. O jeyaa kadi ko e hinnde wiyeteende subalɓe. Ko ɗum o woni ha o dañi duuɓi 49. Omo ɗacci ɓiɗɓe njeetato, njoyo worɓe e tato rewɓe.
Daartol : Seek Anta Joop e golle mum
Seek Anta Joop jibinaa ko ñalnde 29 desammbar 1923 to Ceytu diiwaan Jurbel to Senegaal. Nde o dañi duuɓi 30 o yahi Pari ngam janngoyde fisik e Simi (physique et chimie) kono o wayli o faati e daartol e ganndal renndo. Ɗoon ɗoon miijo makko heertini, sibu yoga e oropnaaɓe mbiyatnoo ko Afriknaaɓe ngalaa daartol. E nder wiɗto makko ngam heɓde doktoraa o holliti wonde idii hoɗde e Ejipte ndeen ko ɓaleeɓe Afrik, caggal ɗum ɗemngal e pinal Ejipt carii e nder Afrik hirnaange.
Njillu Fedde «Sifaa Hanki Pinal Hannde» to Nuwaadibu !
Fedde Sifaa Hanki Pinal Hannde yuɓɓinii kiirɗeeli ɗiɗi e nder Nuwaadibu ñalnde 30 lewru Abriil to galle FƁPM catal Nuwaadibu, e ñalnde 1 mee to leegal Laawoyna e ballondiral e catal fedde FƁPM (Goomu Ngatamaare) e fedde sukaaɓe Kundel.
Ko idii eɗen naatana ko yuɓɓinaa e kiirɗeeli ɗi, ndutto-ɗen seeɗa e nguurndam fedde nde. Fedde Sifaa Hanki Pinal Hannde ko fedde pinal renndinde sukaaɓe e mawɓe, worɓe e rewɓe, sosaande e hitaande 1976 to Nuwaasot, heftinaande e hitaande 2005 to bannge laamu. Ardii fedde nde hannde ko Jaak Mammadu Yero. Gila nde sosaa, nde meeɗa seerde e gollanaade leñol ngol ko fayti e pinal fulɓe e ƴellitde ɗemngal pulaar.
Naalaŋkaagal e ñeeñal : fedde « Liɓtugu » to Niiseer
Fedde wiyeteende «Fedde Liɓtugu» ina woodi to Ñaamee nder leydi Niijeer. Nde toppitiii ko ko fayti e pinal e ñeeñal, haa arti noon e gaaci e ngamri aadanteeri, ekn… Helemere «Liɓtugu» ko e ɗemngal Gurmance ; nde firata ko «wero ngabu». Diiwaan Liɓtugu (Liɓtaago) feccitii ko hakkunde leyɗe Niiseer e Burkinaa Faso e Mali, nder kofol Maayo Niiseer. Leƴƴi ɓurɗi heen doolnude ko leñol Gurmance e leñol Fulɓe. Ɗii leƴƴi ɗiɗi ko denɗiraaɓe.
Afrik Worgo : Jacob Zuma toɗɗaama
Ñalnde 6 mee 2009, depiteeji Afrik Worgo toɗɗiima hooreejo Afrik worgo keso, oon woni biyeteeɗo Jacob Zuma. Kanko woni hooreejo nayaɓo, gila leydi ndi yalti e laamaandi paltoor. Tawi yahiino haa heewɓe cikkitii wonde o waawaa yettaade ɗo, nde tawnoo, e laamu Tabo Mbeki, ko o tuumanooɗo moddude e njeenaari. Ko ɗuum rewi woppaani haa yooɓii laamu Mbeki e hoore mum, Motlante lomtii ɗum e mudda, hade ooɗoo ñalawma. Zuma fiilaama ñalnde aset 9 mee 2009 ɗo Peretoriyaa ɗo, laamorgo leydi ndi.
Zuma, nde fiilaa hooreejo leydi nde, huniima ɗooftaade aadaa « beldital » mo Nelson Manndelaa naatni e jikkuuji Afrik worgo. O huniima « reende ɓiɗɓe leydi ndi e semmbinde ɗooftaare hakkeeji maɓɓe ».
Hol ko woni pinal ?
Pinal noddi ko neɗɗaagu, neɗɗaagal. Sabu jawdi haalantaake haala pinal. So Pinal haalaama tan noddi ko innama aadee. Yimɓe noon ɗo ndenndi fof; ɗo nganndondiri fof pinal feeñat ɗoon. Pinal wayi kono yertere mawnde nii, so a feƴƴii maa wood ko taw-ɗaa to nder to. Ko taw-ɗaa to nder ko, ɗum woni mbaydi, ko ɗum woni faayiida leñol. Fof ko heen jeyaa, fof ko heen yaltata, tammbii pinal ngal. So jeyaaɓe e ɓamtaare pulaar kaalii haala pinal, ko ɗum fotde ..
Yeewtere ndee ko nii jogori leloraade, ko toɓɓe joy ƴettaten.
1. Naatirgel
Abuubakri Dem wirniima (kɗl : Aamadu Umaar Jah)
So wonaano wullaango Musiɗɗo Abuubakri Kulibali (a_koulibaly@yahoo.fr, Mob: 00 243. 998 934 944 / 0 243 812 100 562 to Kinshasa, Congo RDC) en njaawataano tinde wonde musiɗɗo men, banndiraaɗo men, mawɗo men ALHAJJI ABUUBAKRI DEM ruttiima e joom mum ñalnde 29/04/2009 to Ndakaaru ; o wirnaa ko ñalnde 30/04/09 to baamuule Yoof (Ndakaaru). Oo kabaaru yettii e men ɗo e Nuwaasoot ko ñalnde alarba 6 mee 2009, e kuɗol denɗi men, tokara caŋkiiɗo o, gonɗo too e Konngo (yo Alla yoɓ mo).
Duwaawu
Duwaaw ko noddude Alla ñaagoo ɗum moƴƴere, nde wonnoo Alla ko moƴƴo, jogiiɗo, dokkoowo, jiɗɗo ñaageede, kala mo ñaagotaako Alla rewaani Alla, sabu ma o ñaago ko wonaa Alla. Nelaaɗo ( j.k.w) wiyi: « Duwaaw woni dewal Alla, joomi mon wiyi : «Noddee kam mi jaaboo on », o wiyi kadi: « joomi mon toowɗo tedduɗo o, ko keewɗo kerse, kaaraysira, omo hersana jiyaaɗo mum so ɓamtii juuɗe mum fayde e makko nde o ruttata ɗe ko ɗe cooyɗe.»

robotstxt: allowed

filter: keep


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Internet kadi, ko laawol jannginirngol kala gannde, jaaɓi-haɗtirɗe heewuɗe hino udditi cate (branche, faculté; department) jannginirɗe fannuuji e jurol internet, ɗuuɗuɓe heɓirii seedeeji hara ko janngirɓe ka internet.
Ɗum holli wonde jannginirgol internet ngol ko ko layinta jannde, huuɓita hakkunde yimɓe. ko ɗum waɗi si tawii hiɗen haani naftorde ɗin karallaaji kesi, ngam jannginiren renndo men ngon ɗemngal Fulfulde nden, sabu yimɓe men ɓen hino saakitii e nduu adunaaru, ko internet on tun waawata fottinde ɓe nokkun gootum, bewaawata senndodude hakkunde maɓɓe, huunde nde be hawti.
No jannginirtee non ka internet hino heewi ɗate, tuma kala ɗatal kesal hino yalti. Ko non kadi du jannginirɗe ɗen ɗuuɗiri, ko ɗe noone ɗiɗi :
Noone goo ko dokkel (yoɓetaake « gratuit »), kono a taway ko ɓuri kon e majje (ɗe) aldaa e kelɗere ! Oya noone ko soodeteeɗo, kono non haray himo sifori kelɗugol njaltudi makko ndin, a taway kadi himo jogitii duñce ɗe noone arano on alaa.
Fow e mun, hiɗen haani ndaardaade ɗi fof, suɓo-ɗen ko ɓuri e moƴƴude kon, golliren. Sabu nafoore mum nden ko ko ɓooyata huuɓita.
Laawol ɓurangol en newannde taho ko rewrugol ka radiyooji men fulɓe, jannginira ton Fulfulde nden ñeeñal, sabu ko internet ɓe woni gollirde.
Awa kadi, hiɓe mari jogaaji (machines) toppitotooɗi hito ngon ka teepugol. Ɓe waaway ñawndude sowto/hito ngon, itta palje ɗen labintina sowto ngon, fii no newora naadirgol ɗum e aapji janngirɗi Fulfulde, maa naada e beɗi janngirɗi, ekn.
Miɗo yelii nde ɗaɓɓiteten ɗiya laawi ɗiɗi jaŋtaaɗi dow ɗoo, annden no nafitoren ɗi ka janngingol Fulfulde.
On jaaraama.


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Senegaal : Alhajji Alfaa Amadu Kuuru laamitike TPW fii happu ɗimmu
Ko hannde 08 maarasi, 2016 wonunoo mbatu kuuɓal (Assemblée Générale) ngu Tabital Pulaagu Winndere yuɓɓaynoo fii hesɗintingol yiilirde kawtital ngal, joɗɗintina hooreejo keseo. Tumbondiral ngal ko ka saare mawnde Dakaar waɗi, hakkunde jamaa ɓurɗo teemedere iwruɓe ban woo ban ngam tawreede en ngal moɓtondiral mawngal.
Tawanooɓe e jonnde nden humpitii men wonde yiilirde Tabital Pulaagu Winndere nden hino joginoo tinntodugol e hooreejo lesdi Senegaal ndin koohoojo on Maki SAL e jonnde heeriinde.
Lammintineede Alhajji Alfaa Amadu Kuuru Jallo TPW fii happu ɗimmu (duuɓi 5) ko e makko woni ko iwri, tawde ko kanko tun woni ko persantanii ɗaɓɓere laamu ka kawtital, jamaaji ɗin fottani lammintingol mo fii nguu happu ɗimmu.
Moodi Farba Tijjaajni Sek, gooto e peŋngal (délégation) iwruɓe Gine ngal holluno wonde « peŋngal iwruɓe Gine ɓen hino weltori teddinireede laamitagol Alhajji Alfaa Amadu Kuuru ngol, tentinii non no o suɓoraa non, e dow haldi fotti jamaa on fow ».


text:
(AFRIQUEMIDI)
Faawru kopporeeje aduna oo yaltinii ciimtol mum kolliroowol doggol leyɗeele ɓurɗe waawde heɓde nelde ummaade e ɗanniyankooɓe mumen.Kaalis nelde oo fof so renndinaama ko 33 miliyar kaalis dolaar. So yerondiraama e ciimtol rawane ngol, maa taw ustiima seeɗa.
Ko leydi Niseriyaa woni ngadanndi e waawde neldude kaalis e ko ciimtol faawru koppereeje nduu yaltini. Niseriyaa neldii e hitaande ndee 19 miliyaar dolaar. Ko leydi Senegaal sukkii heen tuma nde neldi miliyaaruuji 2 dolaar e hitaande ndee. Fawii heen ko Gaana; Keññaa, Uganndaa,Maali, Afrik di Sid, Liberiyaa, Ecoppi e Madagaskaar.
Nelde kaalaaɗe ɗee noon ko dewnaaɗe e neldirɗe ganndaaɗe tan, fannu neldirɗo goɗɗo limtaaka heen.
LEYƊEELE SAPPO ƁURƊE WAAWDE HEƁDE NELDE : KO SENEGAAL WONI ƊIƊMIRI E AFRIK
(AFRIQUEMIDI)
About the author /
Lewlawal Communcation
Post your comments Annuler la réponse.
Rajo Lewlawal
Ziar annuelle 2018
Pulaar TV
Cakkite+
-
-
NANONDIRAL E EKKOL OO : BATTE JATTAN KO LATTANPosted in: Joljole Comments: 0
-
RENNDOTEERU OOGO : WURO KAAWEL WOYTII KO NDIYAMPosted in: Joljole Comments: 0
-
RENNDO TEERU OOGO : HAMARAABE CEPPII NGAM KUURAA E LAABIPosted in: Joljole Comments: 0
-
JAAYNDEEJI SENEGAAL ALTINE 30 AWRIL 2018Posted in: Joljole Comments: 0
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0


text:
Caggal nde eɓɓo PNEBJA jannginii ɗemɗe ngenndiije fotde lebbi 9 e nder diiwaan Maatam, duɗe ɗe kala ko 44 duɗal heen ɗiɗi ko wolof e sooninke. Jaɓɓinoo ɗeen duɗe ko renndooji teeru gonɗi e nder falnde Maatam, Kanel e Raneeru. To renndo teeru Nabbaaji Siwol fotde duɗe 6 ina mbaɗanoo toon, ko Mogo Tapsiiru Balla, Siñtu Mogo, Ndulumaaji Demɓe, Ɓokisabbundu, Boynaaji. Duɗal Boynaaji ko ñallal 18 04 2018 waynondiri e janngooɓe mum. E tawtoreede Cukko Meer O hono Aliw Mbajaan, gardiiɗo ekkol mo Boynaaji ho Farasuwaa Dattinoo e wondiiɓe mum. Kudi Ac ƴettii konngol ngam yettude jannginoowo hono Faatimata Sumaare, o haaɗaani tan jannginde taro e binndol kam e hiisa kono o wallii ɓe e peewnugol caabune kame karallaagal kesal.
Mel ayninaa Joob waɗii yeewtere jaŋde ɗemɗe ngenndiije e nder duɗe nasaraan. Ɓe mbaɗii ñaaƴo ngam hollirde finaa tawaa.
Golle ɗe njoofii mbayniigu waɗaa ngam jokkoyde golle e ko fayi arde.
Bookar Sek Lewlewal Maatam


text:
joomiraaɗo moƴƴo o tagii naange nge, o waɗani ɗum tagopeeje 8 na njiiloo sara mum. leydi men ndii ko heen jeyaa, ko kayri ngootiri alla resndi e mum
nguurndam, o waɗi e mum ndiyam,henndu,leɗɗe o tagi e mayri aadee e muumanteewon. Leydi ndi e tagopeeje ɗe e yantude e lewru ndu fof koko ndogata
ina njiiloo e koye mumen, kadi ina njiiloo e sara naange. kañji fof ɗe lummbotoo ko e weeyo, alaa to ɗe pawii.eɗe ndoga eɗe njiiloo e yamiroore geno e
kaɗtanɗe mum.
leydi ndi ina yiiloo e hoore mum e nder wktuuji 24, e njaaweendi(vitesse) 1670 km/h, to peccol hakkunde (équateur) endi doga e sara naange e njaaweendi
30 km/s (leƴƴannde) so en mbiy leƴƴannde ɗum firti ko seconde. Endi timmina lofu mayri taaraase naange e nder balɗe 365 e waktuuji 6, heen sahaaji, indi
waɗa 366, so ndi timminii balɗe 366, ndeen hitaande lewru colte(fevrier) wonata ko 29 ñalawma, hiaande fof ko balɗe 365, e waktuuji 6, haa timma duuɓi 4
ndi waɗa 366, lewru fevrier wona 29 ñalawma. Endi jogii jahdiiɗo ɗuum woni lewru, (satellite naturelle de la terre) lewru ndu ina woɗɗi leydi ndi fotde 384400 km
endu jogii jeese ɗiɗi; yeeso suuɗiingo e yeeso feeñngo; yiyeteengo(face cachée e face visible)
tagopeeje keddiiɗe ɗe ne ina njogii lebbi,hono no lewru men ndu nii, iɗi ndaroo eɗi maaya, yeru: tagofeere yumma njanaare ina jogii lebbi ɗiɗi, heen wuuturu ina
wiyee:phobos nduya na wiyee deimos. Yumma njanaare woni (mars) ende wiyee kadi :tagoffeere woɗeere.
So en nduttiima to lofu leydi sara naange; mbiyen endi doga e njaaweendi 108000 km/h ɗuum woni waktu,waɗde mbiyen endi doga ñalawma fof,
(108000 x 24=2592000). Leydi ndi na woɗɗi naange nge fotde teemedere e capanɗe joy miliyoŋ km ( 150.000.000 km )
Alasan Kaalidu bah


text:
Ngam heblanaade hare came e nder diiwaan Maatam ,distirik saniteer mo diiwaan o e gardogol Doktoor Ñeen Sek e wallidiiɓe mum keblii fotde 74 cafroowo gonɗo ɗo e nder diiwaan o tawii ko nder diiwaan o, rewɓe e worɓe. Nde hare ko ngam ñakkude sukaaɓe yahrooɓe e lebbi 9 haa duuɓi 5. To bannge waalaare hirjino ngo ɓe njokkondirii e goomu magiyaŋkooɓe wiyeteeɓe Goonga Ɓuri Soogi ngam naatde e nder gure ɗe jeeri e waalo haa gooto kala waawa faamde ndeen darnde. Kono to bannge jokkorɗe renndo ngo, gorgolaaɓe leeɗe, joom gure en, joom leeɗe en keedataa heen sara. Kaŋko Haaruuna Joob kalfinaaɗo jaŋde e hirjino o hollitii kala ko feewti e peeje e newnugol haa sukaaɓe ɓe mbaawa yettaade nokkuuji ɗi maa waɗe, tawii fof ko ballal Guwerneer kame Medesee Seef hono Ñeen Sek, alaa ko yawatee Motooji, saretaaji, otooji kala ko newnata jettagol yimɓe e ɓeen heblaaɓe maa newo. Ina ɗaminaa ko ko ɓetoytee e nder leydi hee fof, sabu kampaañ o fuɗɗatoo ko ñalnde noogaas haa noogaas e jeegom lewru Noowaamburu e nder leydi hee kala. Ko ɗuum waɗi ma guwerneer Umar Mammadu Baalde ma waɗ udditgol kampaañ kikiiɗe to Wurosoogi e yoga ardiiɓe cellal leydi ndi ñalnde Alet garoowo. Ooɗoo ñakku ko yimɓe heblaaɓe tigi nde wonnoo ko pinngu kala ɗo nokku ɗo sukaaɓe poti ŋeesaade maa heble no haanirta nih ngam newnande gooto kala e jettagol.
Kala dilloowo faggudu, renndo kame kisal haa teeŋti e kurwaa ruus maa tawtine heen.To bannge ngoon ñakkogol ina ɗaminaa maa ɗuum waaw daroyaade 95 % ko foti ko ñakkaade so tawii ɓeto ngo waɗiraama no haanirta nih, tawii sukaaɓe yahrooɓe lebbi 9 haa 59 lewru.
Bookar sek Lewlewal Maatam


text:
E diiwaan Maatam fuɗɗiima rokkude hoolaare e remooɓe jeeri. Eɗen nganndi no fuɗɗorinoo nih hulanooma, haa addii yoga e remooɓe ɓe njoganooki cuusal e wakkilaare soodde aawdi. Kono hannde o kam gooto kala jogiima ɗamawu to bannge ndunngu juumel e fuuta. Eɗen mbaawi wiyde kadi agaaɓe ɓe ndañii no njooɗtorii haa ndunngu woɗɗa. Kono wiyde tan yoga e nokkuuji dowri ɗi yahde toon newaaki, yaltude kadi sahaa ndunngu ko caɗeele no feewi. Rewɓe sowatooɓe, walla yahɓe haa njettii e jibinde ina ndaña caɗeele. Laabi ɗi moƴƴaani. Remru ndu ina anndaa kala mo alaa doole remirde masiŋaaji ina ŋakkiraa no feewi. To wallooɓe remooɓe APc, nana njahda e remooɓe ɓe ngam wallitde remooɓe heblude joomum en njogoo karallaagal haɓaade ñaamon e rafiiji keɓtatooɗi puɗi ɗi. So tawii hannde ko waasde faamde no ndema rewindorte hannde ɗeen caɗeele ngustiima. Pelle bayɗe no Naatal mbay, kame ardiiɓe ndema diiwaan nana kebla remooɓe.
Bookar sek Lewlewal Maatam
NDUNNGU FUUTA : YAAKAARE ARTII E DEMOOWO
E diiwaan Maatam fuɗɗiima rokkude hoolaare e remooɓe jeeri. Eɗen nganndi no fuɗɗorinoo nih hulanooma, haa addii yoga e remooɓe ɓe njoganooki cuusal e wakkilaare soodde aawdi. Kono hannde o kam gooto kala jogiima ɗamawu to bannge ndunngu juumel e fuuta. Eɗen mbaawi wiyde kadi agaaɓe ɓe ndañii no njooɗtorii haa ndunngu woɗɗa. Kono wiyde tan yoga e nokkuuji dowri ɗi yahde toon newaaki, yaltude kadi sahaa ndunngu ko caɗeele no feewi. Rewɓe sowatooɓe, walla yahɓe haa njettii e jibinde ina ndaña caɗeele. Laabi ɗi moƴƴaani. Remru ndu ina anndaa kala mo alaa doole remirde masiŋaaji ina ŋakkiraa no feewi. To wallooɓe remooɓe APc, nana njahda e remooɓe ɓe ngam wallitde remooɓe heblude joomum en njogoo karallaagal haɓaade ñaamon e rafiiji keɓtatooɗi puɗi ɗi. So tawii hannde ko waasde faamde no ndema rewindorte hannde ɗeen caɗeele ngustiima. Pelle bayɗe no Naatal mbay, kame ardiiɓe ndema diiwaan nana kebla remooɓe.
About the author /
Lewlawal Communcation
Post your comments Annuler la réponse.
Rajo Lewlawal
Ziar annuelle 2018
Pulaar TV
Cakkite+
-
-
RENNDOTEERU OOGO : WURO KAAWEL WOYTII KO NDIYAMPosted in: Joljole Comments: 0
-
RENNDO TEERU OOGO : HAMARAABE CEPPII NGAM KUURAA E LAABIPosted in: Joljole Comments: 0
-
JAAYNDEEJI SENEGAAL ALTINE 30 AWRIL 2018Posted in: Joljole Comments: 0
-
BALLAL SAFAARA : DIIWAAN MAATAM HEBII 26 MITIYELPosted in: Joljole Comments: 0
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0


text:
Lewru settaambar 2017, weeyo finnii. Jofnde talaata 5 settaambar diiwaan Mboon waaldii e kulol, findii e sunu. Asamaan finnii finnere hulɓiniinde. Hay gooto anndaa ko woni, sibu ko henndu bonndu, toɓo, majje, digaali jokkondirɗi. Sennguuje mbeɗii, ɓale caami, murotooɗe ɗuggitii, ciluɗe tolii, cuuɗi kunnditii, potooji kuuraa tokkitii… Maayɓe 9, e ko ina ɓura 30 gaañiiɗo. Ndee ƴiiwoonde, maa nduu mobbooru walla wuubiliiru, yahii haa diiwaan Kiifa Muritani, haa Ndar Senegaal, liɓori heen nanndolla koloñaal Federba.
E oon sahaa gooto e caggal mum, guubiliiji bonɗi, uragaaji IRMA, e JOSE e HARVEY e MARIA ina mbooma leydi Amerik e duuɗe Saint-Martin e Saint-Barthélémy, e Kubaa, Dominique, Guadeloupe ekn…
Hitaande kala fotde 80 wuubiliiru ŋoriiru (cyclone tropical) ina jibinee e leydi men hee dow diƴƴe gonɗe e nokkuuji gonɗi hakkunde ŋori leydi.
Hol ko firti wuubiluuru ?
Hitaande kala, waylowaylooji weeyo keewɗi, bonɗi, ina kewa e nokkuuji gonɗi hakkunde ŋori leydi men ndii, waylowaylooji ganndiraaɗi « guubiliiji ». Ɗee dille weeyo njirlortoo ko no njamkon montoor nii (nano feewde ñaamo) so tawii ko e peccol worgo ngoni. So tawii noon ko e peccol rewo (peccol ngon-ɗen ngol) ɗe njirlortoo ko bannge luutndiiɗo njamkon montoor (ñaamo feewde nano).
Ñoƴƴere (tiɗɗo, dummbo) weeyo ina famɗi ɗo hakkunde yiriinde ndee. Njaajeendi dille ɗee ina wona 500 haa 1 000 kiloomeeteer (tuggi Nuwaasoot haa Neema). Wuddu (hakkunde) dille ɗee, ɗo wiyetee “yitere wuubiliiru nduu” ina yiyoo e nate ɗe satelitaaji ƴetti. Njaajeendi yitere ndee heewi wonde ko hedde kiloomeeteruuji 30 haa 60 (heen sahaaji ina yettoo 150 km); ko nokku deeƴɗo (alaa toɓo, kenal leefkal).
Woni e nokku taariiɗo yitere ndee ko duule mawɗe (kaaƴe) ɗe tooweeki mum waawi yettaade 12 haa 15 km. Ngalɗoo ‘’ɓalal’’ duule alaa ko ɓuri ɗum heewde bonannde : njaaweeki keneeli mayre ina mbaawi yettaade 300 km/w, tee toɓooji mum ko ɗuufeeji (yeru, en nder waktuuji 24 toɓo (ñalawma) to duunde Réunion caggal nde wuubiliiru rewi ɗoon, toɓii ko ina wona meeteruuji 2 ndiyam).*
- *Tesko : 100 mm toɓo e nokkuuji men, heewi wonde ko ngatamaaje mawɗe, tuɗnooje beeli, kelooje kuɓeeje, waɗa waameeji degginooji jawdi e kullon ekn… Ndaa 2m= 2 000 mm. Ɗum noon ina sowoo ngatamaaje kaal-ɗen ɗee laabi 20 !
Guubiliiji ina pinnina diƴƴe, pinne bonɗe :
– Henndu nduu ina ummina bempeƴƴe, ɗe nganndu-ɗaa kam en ɓuri henndu wuubiluuru nduu yaawde, sibu aɗe mbaawi daɗde ndu fotde 1 000 km (bempeƴƴe ɗee ina njahra e Nuwaasoot, tawa henndu jibinndu ɗum en nduu, yahrata ko Neema).
– Ƴero geec diwtungo aadaa, anndiraango “ƴero wuubiluuru” : kam woni huunde ɓurnde hulɓinaade e bonde ardoore e wuubiluuru.
So njaaweeki henndu yirlotoondu nduu e sawndooji nehaande ndee (yitere ndee) ina hulɓinii, dirto (déplacement) wuubiluuru nduu ko hedde 30 haa 30 km/h (ina leeli).
Sarɗiiji ummagol guubiliiji
Ngam wuubiliiru waawa ummaade alaa e sago ndiyam geec ɗam wula e nder 60 meeteer keedɗe dow ɗee, mbele ndiyam ina waawa wiimtaade no moƴƴi ummaade les faade dow. Ngool eggugol ndiyam faade dow yettotoo kaaɗtudi mum ko e joofirɗe ceeɗu, nde nguleeki ndiyam geec keedɗam dow ɗam yettotoo 28 haa 29°C. Kii nguleeki ko alaa e sago ngam jibingol e ƴellitagol huunde ndee. Nii woni, guubiliiji keewaani jibineede e geec Atalantik worgo walla e Pasifik fuɗnaange worgo, ɗo diƴƴe ɗee ɓuuɓi. Ko oo sabaabu kadi addanta doole guubiliiji ustaade (leefɗitde) so njettiima njoorndi, sibu ɗoon, ɗi nattat heɓde ndiyam ngulɗam (ndiyam wiimtotaako e leydi njoorndi).
Guubiliiji keewi wuttude ko hakkunde suwee e oktoobar to duuɗe Antiiy, e noowammbar haa abriil to feccere leydi bannge worgo (Mayot, Nuwel Kaledoni, Polinesi Farayseejo, La Reuñon, Wallis e Futuna).
Eddaaji walla pelle guubiliiji ko tati :
- So njaaweeki henndu nduu jaasii 63km/w, wiyee dumbitorde ŋoriire ;
- Hakkunde 63 e 117km/w, wiyee wuubiliiru ŋoriiru ;
- So ɓurii 117km/w wiyee wuubiliiru.
Wuubiliiru walla Uragaa, walla tifoŋ ?
Guubiliiji ina njogii inɗe keewɗe e fawaade e deedal guubiliiwal ɗo ɗi nguttata ɗoo. Nii woni, helmere Wuubiliiru (walla wuubiliiru ŋoriiru) herorii ɗum tan ko geec iñnjeejo e pasifiijo worgo. So tawii ko to Atlantik rewo walla to Pasifik rewo guubiliiji ɗii mbiyetee ko Uragaa (Ouragan); so tawii noon ko to Pasifik hirnaange rewo wiyee Tifoŋ (typhon).
Pelle guubiliiji
Ngam seerndude guubiliiji fawaade e doole mum en, annduɓe meteyoo ina kuutoroo daawirɗe keewɗe.
E yeru, daawirgal biyeteengal Saffir-Simpson waɗanaa ko uragaaji. Ɗi peccaa ko e pelle 5, fawaade e doole keneeli jahdooji heen e tolno bonannde mum waawi yettaade.
Daawirgal Saffir-Simpson
Fedde Kaaɗtudi doole keneeli
- 118 haa 153 km/w
- 154 haa 177 km/w
- 178 haa 209 km/w
- 210 haa 249 km/w
- So ɓurii 249 km/w
(Pelle guubiliiji ɓuji)
Deede guubiliiiji goɗɗi ɗii ina kuutoroo peccitagol pelle goɗngol.
Ndeenka guubiliiji
Fedde adunaare meteyoo (Organisation météorologique mondiale (OMM)) jokkondirta ndeenka kaa nder aduna hee. Fedde ndee toɗɗiima e kala heen deedal geec, Duɗal meteyoo diiwaniiwal karalleewal to bannge tijjo guubiliiji : Miami (wonande Atalantik rewo e Pasifik fuɗnaange-rewo); Tokiyoo (wonande Pasifik hirnaange-rewo); Honolulu (Pasifik hekkundeejo); New Delhi (wonande sorfundu Benngaal e geec Omaan); Nadi (wonande duuɗe Fidji, Pasifik hirnaange-worgo) ; Nokku Météo-France mo Saint Denis de La Réunion (wonande hirnaange-worgo geec iñnjeejo).
Nokkuuji jeegom dewrewi, nokkuuji jeertingol guubiliiji ŋoriiji ina ngoodi ngam timminde ndeenka geecuuji ŋoriiji sawndo Ostarali, e nder nokkuuji kaldinaaɗi ɗo ɓiri ɓallaade.
Kala heen Duɗal meteyoo diiwaniiwal karalleewal ina reena, e nder deedal halfinaa ngal, denndaangal dumbitorɗe ŋoriije, gila ɗo puɗɗotoo ɗoo haa ɗo caayata ɗoo. So wuubiliiru teskaama tan, Duɗal meteyoo diiwaniiwal karalleewal ngal, ina yaltina waktuuji jeegom kala, ɗerewol feewde e denndaangal sarwisaaji meteyoo oon diiwaan. Ngoon tijjo ina yahdinaa e peeje paddorɗe kam e pinndinirɗe yimɓe ko faati e tanaaji tijjaaɗi, e hol darnde fotnde dareede ngam ustude batte e bonanndeeji wuubiliiru nduu.
Tijjo guubiliiji
Tijjo guubiliiji ko yiytude guubiliiji gila ɗo puɗɗotoo ɗoo, caggal ɗuum eyɓina bolol majji, doole majji, kam e batte majji ɓurɗe teeŋtude. E ngo huutoroo denndaangal kabaruuji meteyoo goodaaɗi : ƴeewndagol to les (leydi) e dow (weeyo) ummoriingol e diwooje daddooje guubiliiji, nate radaaruuji e satelitaaji (njowitiikon). Natol sateliteewol ƴellitii no feewi tijjo guubiliiji tee sukkii ŋakkere ƴeewgol nokkuuji geecuuji.
Hannde, ƴeewgol guubiliiji ɓuri newaade, tee yimɓe ɓuri waawde ɓetde njaajeendi majji e cañuki majji. Kala heen Duɗal meteyoo ina jogii kettol keeringol tijjorgol bolol e doole guubiliiji ngam ñemtinde ƴellitagol majji. Tijjo hannde ngoo waawaa ɓurde waktuuji 24. So ɓurtii ɗoon, nattii ɓallaade goonga, wontii teeɗanɗe.
Bookara Aamadu Bah
Ƴoogirde : http://www.meteofrance.fr
Kelmeendi
- wuubiliiru : cyclone
- wuubiliiru ŋoriiru : cyclone tropical
- dumborde : anticyclone
- dumbitorde : dépression
- dumbitorde ŋoriire:dépression tropicale
- wempeƴƴo : houle
- ñoƴƴere : pression
- tijjo : prévision
- deedal : zone
- daawirgal : échelle
- Natol : imagerie
- kettol : modèle
- ñemtinde : simuler
- teeɗannde : tendance
- Fedde adunaare meteyoo : L’Organisation météorologique mondiale (OMM)


text:
Ngam wallude antampirisuuji tokoosi ɗi waɗde taaɓal mawngal e nder renndo, ADEPME yuɓɓinii lulnde to Saamburu komersa mo Maatam. Faandaare ndeeɗoo lulnde addanii heewɓe faamde hol no antarporonoor waawata siforaade ngam ɗowde golle mum no haanirta tawii fawaaki tan e sabbaade. Goonga walleede ina weli kono so aɗa wallee yo taw aɗa e gollal maa. Ina woodi GIE keewɗi cabbatoo ko e heɓde ballal ummoraade e laamu. Tawii eɓe mbaawi waɗde feere haa ɓe ndaña peeje no mbaawirta waɗde eɓɓooje jibinooje ngartam wonaa tan sabbaade e finaasmaa. Golle keewɗe mbaɗaa gooto kala wiyaa yo siftor holko foti ɓure e ŋakkanɗe e nder golle jogorɗe aroyde.
Bookar Sek Lewlewal Maatam


text:
Hafeere loranooɓe e kewkewe 1989-1991 (mooliiɓe e foksineeruuji ceekanooɗi) ellee gasaani tawo :
– Kaaytugol artirde Muritaninaaɓe mooliiɓe to Mali ;
– Dartingol golle gartirgol Muritaninaaɓe mooliiɓe to Senegaal, sibu ina wiyee wonde fotde 5 000 ɗaɓɓaande gartugol njaɓaaka ;
– Golle binnditagol foksineeruuji e gollotooɓe e laamu loranooɓe e kewkewe 1989, puɗɗanooɗe gila 2010 alaa ko njibini tawo ;
– Caɗeele teeŋtuɗe artiraaɓe ɓee kawrata ngam waawde jooɗaade e heɓtude ngonka mum en (golle, jaŋde sukaaɓe ekn) ;
Hol peeje nganniyi-ɗon ƴettude, aan kalifu, ngam dañande ɗeeɗoo caɗeele kala safaruuji juumtuɗi ?
Depitee Kajjata Maalik Jallo
[bleu]Paccirgol naamnal jawtangal jowitiingal e doosiyee loranooɓe e kewkewe 1989-1991 (mooliiɓe e foksineeruuji), kuccinangal e kalifu geɗe nder leydi e bellitgol.[/bleu]
Laamu Muritani tacciniino ujunnaaje ujunnaaje muritaninaaɓe ɓaleeɓe feewde Senegaal e kewkewe 1989 muusɗe ɗee. Won heen kadi, ngam daɗndude pittaali mum en, e jawdi mum en, ndogi, mooloyii Senegaal e Mali. Gila ndeen, ɓe meeɗaa seerde e ɗaɓɓude gartugol e leydi maɓɓe ngam heɓtude hakkeeji maɓɓe jaɓɓaaɗi. Heewɓe mballitii ɓe, gila e nder leydi hee haa e boowal mayri, kono gartirgol maɓɓe ngol ronkaama yo joof haa hannde, sabu kittugol gagga oo, kono, e ko ɓuri teeŋtude, sabu darɗe ceertuɗe laamuuji Muritani.
Gila nde laamu Wul Taaya yeddatnoo haa jebbilii heɓtinde ɗum hay so haalaani (nde wiyata « so tawii won Muritaninaaɓe ngoni caggal leydi sabu sabaabu baawɗo wonde kala, aɓe mbaawi artude »), haa yettii nde persidaa Siidi wul Sheex Abdallaahi heɓtini geɗe ɗee, felliti ummanaade artirde heddinooɓe Senegaal e Mali, e ballal HCR, gartirgol ngol waɗi ko e daawe keewɗe :
1. Artirɓe koye mum en : ngol toɗɗii ko ina wona 15 000 neɗɗo. Ɓeeɗoo njaɓɓaaka, mballitaaka jooɗaade.
2. Gartugol dewngol e tuugnorgal ballal ganndirangal « Tuugnorgal keeringal Naattingol Jaawngol walla PSIR » : ngal toɗɗii ko fotde 34 000 neɗɗo. Hay so tawii laamu Muritani jaɓiino PSIR, ina wayino golle ɗee mbaɗaa ko e suuɗaare ; ko ɗum tagi artunooɓe heen ɓee njaɓɓaaka, tee joɗɗinaaka.
3. Gartugol juɓɓinangol e nder nanondiral tat-tatiwal 2007 (nanondiral hakkunde banngeeji tati) : tuggude saawiyee 2008 haa desammbar 2010, fotde 20 484 neɗɗo ngartiraama heen. Daawal cakkitiingal ngal kadi ina feccitoo e pecce ɗiɗi :
– Gadanal innirangal « gartirgol hoore mum » tuggi saawiyee 2008 haa desammbar 2009 e ballal HCR (19 048 neɗɗo ngartii).
– Ɗiɗmal innirangal « gartugol ballitangol » tuggi oktoobar 2010 haa desammbar 2010, ɗo ANAIR lomtii HCR (1 436 neɗɗo ngartiraama heen).
Ɗum fof haɗaani ko ina wona 5 000 neɗɗo ina padi haa hannde jaabtawol ɗaɓɓaande mum en gartugol, tee alaa fof tuugnorgal woodi toppitiingal artirde mooliiɓe to Mali.
Eɗen poti heɓtinde golle potɗe maneede baɗaaɗe e daawal gadanal ngal (gartirgol hoore mum), sibu ɓeen tuusaama kolce ɓirooje, udditanaa mangasiinuuji nguura e farmasiiji, ngaddanaa masiŋaaji cokkooji e unooji, e gurupaaji kuuraa, ngasanaa boyli e foorasuuji ekn. Ɗum fof e wayde noon, aɓe ngondi haa hannde e caɗeele keewɗe :
1) Etaa siwil
Ko ɓuri heewde e artunooɓe e « gartugol ngol heblanaaka » walla e rewrude e PSIR (fotde 50 000 neɗɗo) ndañaani heɓtude kaayitaaji mum en, tee alaa fof feere sakkaa ngam ñawndude ɗuum. Ɗum ɓuri teeŋtude fof ko wonande sukaaɓe jibinanooɓe Senegaal. Ko ina wona e 60% e artunooɓe e daawal cakkitiingal ngal (ngal HCR yuɓɓinnoo ngal), ndañii kaayitaaji jibinegol.
Artiranooɓe (idiiɓe e sakkitiiɓe fof) heɓɓe karte dentitee ina limoo. Ko ɗum tagi aɓe ngondi e caɗeele mawɗe to bannge yah-ngartaa e jaŋde e golle ; tee ɓuri tinde ɗum fof ko sagataaɓe, wonduɓe hannde e ngaanumma mawɗo.
Ɗumɗoo ina foti addande ma faamde, kaliifu, faayre mawnde heɓtiinde ɓaleeɓe Muritani e ngolɗoo binnditagol luurdangol. Ina haannoo paamon ɗum, njuurnito-ɗon golle mbaɗaton ɗee, sabu majje heewde ŋakke, ŋakke kollitanooɗe gila e fuɗɗoode binnditagol ngol. Ɗuum maa addantuno en ruuɗaade seppooji ɗi mbaydi leñol, e neegre ɓurtunde laamu ngu ngam haɗde ɗi. Ɗum wonanii kam fartaŋŋe duwanaade ɓesngu oo suka biyeteeɗo Lamin Manngaan, bardaaɗo kure doole kisal leydi ndii to Magaama, mi wiya kadi yo Alla rokku gaañiiɓe ɓee e leeptaaɓe ɓee jam e cellal, haa arti noon e suka biyeteeɗo Baccili, ganntirɗo hannde to opitaal Nuwaasoot. Miɗo yaakorii tan denndaangal peeje cakkaama ngam anndude saabiiɓe ɗii bonanndeeji ngam siynude e mum en ñaawoore.
2. Gagga leydi
Hafeere leydi fof ɓuri farwude, nde tawnoo ina yaawi saabaade kareeli hakkunde leƴƴi. Alaa fof ko laamu nguu ñawndi e caɗeele leyɗeele ndema keɓtanooɗe, tottaa woɗɓe. Ko ɓuri ɗum bonde nii, juɓɓule laamu nokkuyankooje ɗee, ina urɓa luure hakkunde yimɓe ɓee, ellee yiɗɓe felɓondirde ɓe.
Yeru, to Gorgol, e nder arondismaa Tufnde Siiwe to Ganki e Garli, mawɗo arondismaa oo, alaa feere yiyti so wonaa wiyde jooɗiiɓe e leyɗeeje ɗe artiraaɓe ɓee njiɗi rokkiteede ɗee « njahee ndemee ! Hay gooto waawaa haɗde on ɗuum » e wiyde woɗɓe ɓee (artiraaɓe ɓee) « so on mbaawii ndeeƴon, so wonaa ɗum min ndiiwa on, sibu oɗon nganndi on njeyaaka ɗoo ». Hono ɗeeɗoo caɗeele ina tawee e yoga e tuddule artiraaɓ ɓee.
3. Koɗki ki moƴƴaani
Galleeji (jinnaaɓe e ɓesngu mum en, e taaniraaɓe mum en) wattindiiɓe artireede ɓee (tuggi Baabaaɓe haa Gidimaka e to Asaaba) mbaɗaa ko e tillisaaji e caale senngu. Ko fotnoo muñoreede wontii huunde jaalɗunde.
4. Hafeere foksineeruuji e gollotooɓe e laamu
Goomu kalfinanoongu winnditaade foksineeruuji e gollotooɓe e laamu loraaɓe e kewkewe 1989-1991 ngu laamu nguu lelnunoo e oktaabar 2009, haa hannde joofnaani golle mum. Hol ko saabii ɗee golle ina leeltira nii fof (duuɓi ɗiɗi ngam winnditaade ko timmaani 2000 neɗɗo) ? Ƴettitgol jannginooɓe baɗangol ngol ina woɗɗi nuunɗude, sibu ɓe ƴettitiraa tan ko ɗo ɓe njahratnoo e 1989. Ko ɗum saabii mette e meseer riiwanooɓe e leydi mum en, kaɗaa golle e njoɓdi mum ko ina wona duuɓi 20, fotnooɓe rokkeede ndaamordi sabu ko mbonnaanaa koo, ɗuum alaa, nduttinee caggal, fotde duuɓi 20. Gonnooɗo eestititeer galaŋ 3ɓo e hitaande 1989 arta tawa mo tolnondiroo ina yahra e galaŋ 11, kañum heddoo e galaŋ 3ɓo. Woni o heɓa hedde 74 000 UM tawa musiɗɗo makko oya ina heɓa hedde 105 000 UM ko famɗi fof.
5. Jaŋde e golle
Alaa fof ballal sukaaɓe artiraaɓe ɓee mballitaa sabu ngonka mum en keeriika to bannge jaŋde e golle. Seeɗa mo ANAIR jogii oo, haaɗata ko e njoɓdi yimɓe gollinta ɓee, artiraaɓe ɓee e sukaaɓe mum en alaa ko ndañata heen.
6. Aynaaɓe e remooɓe
Alaa fof ko ɓe miijanaa ; wonaa wonande jawdi maɓɓe mbaasaandi ndii, wonaa ƴeewde mbele aɓe mbaawi walleede no ɓe njooɗorii. Ɗoo ne kadi, ko fenaande mawnde.
7. Mooliiɓe to Mali
E lewru suwee 2010, a jaabinooma naamnal depitee gooto, mbiy-ɗaa wonde alaa mo Dowla Muritani taccini feewde Mali. Ko googa ? Kono ko fulɓe ɓee mbaɗaa to Sehilbaabi e wul Yenje e Kankoosa koo, ɓuri bonde e taccineede : ownugol beeli, warngooji, tilfiiɓe ɓe njiytaaka, teettugol jawdi ndariindi, tawi ɗum fof ko golle njuɓɓudi laamu, bannge siwil e konu kala, walla milisaaji ɗi ɓe kuufi. Eɗen ciftora nde yimɓe njeeɗiɗo (7) mbardaa laawol gootol to Woynduyol, kam e majjere 27 neɗɗo wondunooɓe e debodeedi en ɗiɗo to Mutalla, e yeruuji goɗɗi ɗi en mbaawaa limtude. Ɓeeɗoo fulɓe alaa no mbaawnoo waɗde, so wonaa mooloyaade leydi keerondiraandi, woni Mali. Aɓe tolnoo e ujunnaaje 10 haa 12 ujunere neɗɗo.
Tuggi 1993 won e maɓɓe pelliti artude. Ɗum woni yimɓe gure ɗeeɗoo : Wul Jiddu Fulaaɓe, Lubeyre Barinaaɓe e Lubeyra Ifraa, tee, ɓe ndonkii ruttaade e gure maɓɓe sibu woɗɓe ina koɗi heen, ɓe ndoŋkii heɓtude leyɗeele maɓɓe, ɓe mbaawaa hay asde ɓulli e nokku ɗo ɓe tawnoo jiknaaɓe maɓɓe, ɓeen tawnoo jiknaaɓe mum en… Ko ɗumɗoo yammini ɓerɗe heddiiɓe ɓee. E hitaande 2010 haakem Wul Yenje haɗiino yimɓe jeyanooɓe e wuro Wul Jiddu Ganngenaaɓe artunooɓe, hoɗtude e wuro mum en, ko maa tergal guwarnama mon jilli heen nde ɓe ndañi ɗuum.
Hol ko saabii ɓeeɗoo ɓiɗɓe leydi mbaɗanaaka tuugnorgal gartugol ? Ƴeewaa noon won lappol nelanoo Mali (Kayes) e maɓɓe, e lewru ut 2007, tee ɓeen kabriino ɓe yiɗde laamu nguu artirde ɓe.
E lewru saawiyee 2010, nde kabrataa ummanagol binnditagol mawngol, moolinooɓe Mali pelliti artude hoto luuteede oo fartaŋŋe. Ina wiyee wonde HCR winnditiima ɓe, ngam heblude gartugol maɓɓe. Aɗa goongɗini oo kabaaru ? So ɗum alaa, hol ko feere cakkan-ɗon ɓe ?
On njaaraama.


text:
33 kiloomeeteer ñalawma kala
Ina woodi e nder aduna hee ɗo njurum woodi. Yeru, e lewru saawiyee 2015 ɓennundu nduu, haala gorko gooto jahroowo e duuɓi 56, mo nganndu-ɗaa ñalawma fof ina fiya 33 kiloomeeteer e koyɗe (jahol e kootol) ngam yahde nokku ɗo gollotoo ɗoo. Omo waɗa yolnde ndee laabi joy yontere kala, woni 165 kiloomeeteer, woni ko ɓuri yolnde hakkunde Eeleega e Butelmiit !
Ndeen kabaaru oo siyii e internet, sanɗa gooto jahroowo e duuɓi 19 woni e renndinande mo ballal. E ñalawma gooto o heɓi 35 000 dolaar (ko ɓuri miliyoŋaaji 10 ugiyya men oo), kadi woodi dokkuɗo mo oto.
E nder jonte tati o heɓi 330 000 dolaar (100 miliyoŋ ugiyya), o rokkaa kadi oto keso pul. Nde o fayi e heɓde ɗum, omo wondi e sanɗa denndinantunooɗo mo ballal oo, o sikkatnoo ko oto oo tan o dañi. Kono ko jaɓɓungal o waɗanaa, o heɓi oto e kaalis haa heewi. Ɗumɗoo dey waɗi ko to leydi Amerik, to wuro ina wiyee Detroit.
So diine men tedduɗo oo wasiyiima njurum feewde e tagoore, yurmotooɓe keewaani e renndo men. Wonaa ƴettooɓe jawdi ndi yimɓe fof ndenndunoo ina mbonna, juulɓe ina maaya heege, wonaa hay e mbeddaaji men ɗo jom otooji en mbirtoo yahrooɓe koyɗe, njolnataa ɗum en, kono kadi punndina ɗum en… Ina haannoo, so “tuubakooɓe” ɓurii en ganndal e jawdi, ɓuren ɓe ɓerɗe. Kono, so tawii ko Alla haaldetee, renndooji men ko e ballondiral mahii, sibu hay gooto waalataa boowal, tee galle ngar-ɗaa kala a bismete, ñaamaa, njaraa… Ɗuum alaa toon ! Ndeke enen ko heen tan ngon-ɗen, hoto njawen ! BAB/Fooyre


text:
Taskaram Kesa dow Sakorɗe Nebbam Naajeeriya
Ngomnati lesdi Naajeeriya andini dow timmini taskaramji hoosuki jabruɗe moinki sakorɗe nebbam lesdi ndin fuu no foti, ngam tabutunki hakkilankiɗe no handi les ceede nastooje ɗe heɓetee iga kompaniiji filooji nebbam iga lesɗe yaasi les taskaram kesa ka haɓɓidaa.
Ministaajo nebbam pamaro mo lesdi Naajeeriya, Dr. Ibe Kachikwu on tabbitinikaa nyande alhamisa haa giidal ngal o waadi bee majaliisa ndotti’en lesdi ɓaawo tuuma ka majaliisaaru ndun tuumi dow goɗɗum ‘yattuɗum ɗatal ɗon a’ye doggineeki nder sakorde nebbam potakol.
Majaliisa ndotti’en lesdi nder diidol ndol ɓe diidi haa jonde maɓɓe nyande 31 lewru may, nder tefre nde Senator Mohammed Sabo wakkiloowo jihawol Jigawa,waddi yeeso majaliisaru ndun tuumi ngomnati kawtal lesdi Naajeeriya bee hoosuki jabruɗe dunganki kompaniwa nebbam nga AGIP/ENI e Oandu Plc moinki sakorde potaakol ko luuti tokkuki laabi kanduɗi haala ka fooɗi tigguki komitiwa ngonga ngam wiɗutuki hefta gonga haala kan.
Amma haa jonde heɗutuki raayu ummaatoore geɓe marɗe juuɗe dow haala kan iga Ofisru seketereejo ngomnati lesdi Naajeeriya, O fisru ministaajo peturuljam mo lesdi e darektaajjo mawɗo mo kompaniwa peturuljam lesdi (NNPC), Dr. Maikanti Baru e goɗɗi hukuumaaji fuu fewni haala kan.
Nde O jaabanno komitiiru ndu senator Abubakar Kyari ardani ministaajo nebbam mo lesdi andini komitiiru ndun haala moinki sakorɗe nebbam ɗum hukuuma maako on wangini ka nden ka filitan sakorɗ nebbam lesdi Naajeeriya uu no foti naa nde potakol tan.
Gurin


text:
Eɗen keewi nande konngol annduɓe men njettini en ummoraade e Nulaaɗo Alla tedduɗo, mo jam e kisal ngoni e mum oo. Ngool konngol woni « Liimanaagal juulɗo timmataa so wonaa tawa yiɗan banndum ko yiɗani hoyre mum koo ». E miijo men, en cikkaani so tawii enen fof en paamdii ko ngol konngol firti e holi ko ngol roondii. So en ngetiima faccirde ngol, alaa e sago ndutto-ɗen e ngonka renndo e hoore mum. Tawa noon eɗen paami wonde renndo ko dental leƴƴi, tee ko renndooji ndentata ngona leydi walla ngenndi. Ndiin ngenndi keewndi wiyeede ko laana ka ɓesngu fof joli e mum, ngonka e hakkunde maayo, ɗo hay gooto sooynotaako tufnde saka miijoo so engo juuwni. Waɗde ko ɗoon wiyetee woto dilluɗo, so ɗum alaa ka waɗa sooyyaa, hawngo wooɓna ka ndiyam. Eɗen nganndi noon, e ngaa sahnga, so ka yuwii, ka yuwantaa gooto. Waɗde kay moƴƴi tan ko jolɓe e makka mbaasa dillinde ka, so tawii kay ene njiɗi daɗde.
Waɗde en paamii, so tawii leydi laatii ko laana, enen fof ko en awƴooɓe, sago men ko yoo laana men kaa joof e jam e kisal. So en njerondirii joofgol laana kaa e ɓamtaare, firti ko so tawii en calaaki dillinde laana kaa, en nanat tan ene haalee tawa en njiyaani. Waasde en dillinde laana kaa noon, ko yiilaade mbele jam saroo e leydi hee. Annduɓe to bannge hakkeeji aadee kollirii wonde hakke neɗɗo ko « rokkeede hattan waɗde ko yiɗi, heɓde ko yiɗi e wonde ko yiɗi ». So puuyɗo nanii wiya « waɗde ko mbelaa-mi fof maa mi haala, sabu ko hakkeeji am ndokki mi ɗum ». O yejjitiitii, won ko goɗɗo haalata kañum ne, ene waawi metta mo. Won ko goɗɗo waɗata, ene waawi bonnana mo, tawa alaa ko o waawi heen, sabu oon ɓurde mo doole. Pulaar noon ene wiya, « neɗɗo muñiranta mo waawi, ko haa baawɗo ɗum muñana ɗum ». Waɗde pot-ɗaa hormoraade hakke goɗɗo mo mbaawno-ɗaa ñaayde wonta jam, ko haa goɗɗo waasa ñaayande ma hakke maa. Ñaaygol hakke noon, ene wona e fannuuji keewɗi : Suurtude neɗɗo, fiyde ɗum, yennude ɗum, heɓtude jawdi mum, haɗde ɗum ko yiɗnoo dañde, falaanaade ɗum ko yiɗnoo wonde, tonngude ɗum haa ronkita ko yiɗnoo waɗde, haa e wiyde ɗum biyaate bonɗe, haa teeŋti noon, e so wiyaani ma waɗaani ma.
Kala nde njiy-ɗen hare waɗi, tawata ko won ñaayɗo hakke janane. Kono holi kadi ko annduɓe ɓee kaali e no mo hakke mum ñaayaa foti waɗde ? Sikke alaa, ko daraade haa o heɓta ko o teettanaa koo, kono o fotaani waɗirde junngo makko. Tawde laabi ene ngoodi, yo o rew e laabi, o wullitoo ɗo o foti wullitaade. Kono hannde, helmere ngenndiyanke ndee ene hebbini e leñol ngol jarabi, haa mo wiyaaka noon fof, sikkata ko hay huunde wonaani. Maa en ngartu e mayre, kiñen mahdi mayre haa ngannden ko soomii heen koo. Kono so en tuugniima tan e ko cikku-ɗen nde firti koo, heewɓe e men ene njiɗa askitineede heen. Jarana ɗum en hay tooñde ɓe mbiyaani ɗum en mbaɗaani ɗum en, gila e yimɓe haa e renndooji walla nii leƴƴi goɗɗi. Wiyde neɗɗo gooto ko boni, ko yaɓɓude hakke mum, waɗde, wiyde ɗum leñol no wooorunoo, ko tokkitde ngal dow cammalle njooroo ! So tawii en mbaawaani huutoraade ko seerndi en dammuwol koo, banndiraaɓe, en njahataa hay nokku. Ɗuum woni hakkille, deenirteeɗo ndimaagu e neɗɗaagu, mo Aamadu Sammba Demmbele wiyata « gollorgal potngal huutoreede e teylaare, walla jalo remoowo renndo tawa duggaani ».
Yo Alla rokku en hakkillaaji paamooji haala kippiika, mbele naftoro-ɗen miijooji cakkiiɗi les mum. Ko ndeen tan mbaawaten daraade kaalden goonga tawa moni e men kala ene yiɗani banndum ko yiɗani hoyre mum koo, ene añani leñol goɗngol ko añani leñol mum koo !
Malal Sammba Gise


text:
Njillu Ogisteŋ Senngoor to Diiwaan, hono kaŋko woni hooreejo Federasiyoŋ futbal e nder leydi Senegaal. Sabaabu ooɗoo njillu ko mbela waawde yeewtitde e ɓesnguuji diiwaan oo mbela o waawa jooɗtaade e ngardiigu Kawtal Senegaal fukubal. Eɗen nganndi ko ñalnde 12 Ut 2017 woni suɓngo ngo. Ndee jooɗnde jooɗaama to Otel Hayoo. Denndaangal hooreeɓe kolobaaji fotde 11 gonɗi e nder diiwaan Maatam tawtoraama. Kaŋko Ogisteŋ o hollitii weltaare makko fotde teddungal ngal jaɓɓaa. Tumaa nde o yiyii darnde nde ɓesngu diiwaan maa njahdu e makko.
Bookar Sek Lewlewal Maatam


text:
Pulaar.org – Ñaabina | Tuggi aset 2 haa alet 10 ut 2014, yimɓe ummiiɓe nokkuuji goɗɗi e otooji keewɗi, e yimɓe laamu uddii Ñaabina, peŋi tillisaaji hawngooji laawol Ɓoggee-Kayhayɗi, ina pari e yande e wuro hee. Woodii heen nii naatɓe nder wuro hee, ina mbiiña galleeji, woɗɓe payi cehe ina cunnoo gaññeeje kecce. Ko ɓe ƴeewatnoo ?
Ɓe mbiyi ko ɓiyiiɓe, ina wiyee Muhammed Wul Seex wul Nesiil, « ina wonnoo e wuro hee, so maayii, ko ɗoon tan waawi wareede, wonaa bannge goɗɗo ». Ɓe njahii haa ɓe takki neɗɗo gooto,
Pulaar.org – Ñaabina | Tuggi aset 2 haa alet 10 ut 2014, yimɓe ummiiɓe nokkuuji goɗɗi e otooji keewɗi, e yimɓe laamu uddii Ñaabina, peŋi tillisaaji hawngooji laawol Ɓoggee-Kayhayɗi, ina pari e yande e wuro hee. Woodii heen nii naatɓe nder wuro hee, ina mbiiña galleeji, woɗɓe payi cehe ina cunnoo gaññeeje kecce. Ko ɓe ƴeewatnoo ?
Ɓe mbiyi ko ɓiyiiɓe, ina wiyee Muhammed Wul Seex wul Nesiil, « ina wonnoo e wuro hee, so maayii, ko ɗoon tan waawi wareede, wonaa bannge goɗɗo ». Ɓe njahii haa ɓe takki neɗɗo gooto,
ɓe mbiyi karooje waɗata e galle mum ɗee, ko e dow aññeere suka oo, ngam suuɗde ɗum. Ɓe mbiñciti cehe, ɓe njuurnii boyli, ɓe mbiiñii tule ceene, e gaasaɓɓe e gammbi, ɓe purii yimɓe, ɓe ngijii sukaaɓe… Beeli yimɓe fof owi e golle ɓee yimɓe ɓe hay gooto anndaa ko ƴeewata e ɗo cuppitorii.
Ñalnde 8 ut, ɓe nanngi huunde e yimɓe wuro ngoo ngam naamnaade ɗum en e hulɓinde ɗum en, ina e ɓeen, e wiyde Ɓaas Mammadu, wiyeteeɓe Al hajji Hammadi Siidi Bah, e Caamaa Bah e Muusaa Soh e Demaani Jah e Saalif Gey e Maamuudu Bah e Baabooy Kebe e Aamadu Demmba Aaw.
Ina laaɓi kam, jooɗaniiɓe ɗoon laamu nguu ko wuro ngoo tuumi ko kam en mbari suka oo, ngujji kaalis mum !
Ñalnde 9 ut, aɓe ngoni e ngoon uddo Ñaabina haa wiyaa suka mo ɓe njiylotoo oo ‘’yiytaama Nuwaasoot, junngo mum ina banndaa, sibu ko janɗo e ngelooba’’. Caggal wiɗto, tawaa hay bannda oo ko fenaande, kanko e doktoor baɗatnooɗo mo ɗum oo, kamɓe fof ɓe nanngaa.
Ɗum dey ko huunde mettunde. So laatinooma ko o baraaɗo, ma a taw wuro ngoo jogornoo ko duppeede. Ɗum ma a taw wonaa maayde 503 sagata waraaɓe e nder tuddule konu leydi Muritani, wonaa teemedde woɗɓe « wardaaɓe amdu e fenaande » daande maayo, ɗum wonaa Lamin Manngaan … Ɗum dey haalii hoore mum…
Kono haaniino wuro ngoo wullitoo ngee tooñannge, partiiji politik e pelle daraniiɗe jojjanɗe aadee kadi ina potnoo ɗum suurtude, sibu ko golle baaɗe nii mbonni koɗdigal ɓiɗɓe leydi ndii, haa teeŋti noon kadi so tawii ko yimɓe laamu, fotnooɓe hollude yimɓe laawol e ñootde hakkunde yimɓe, ngoni seerndooɓe ɗum en, ngoni aawooɓe ngañgu e ɓerɗe yimɓe, sabu heedi-heedi tabitinta ñalnde fof.
En tarii haala Mayram Mintu Derwis ɗo wiyata « ko kewi Ñaabina koo ko huunde bonnde… Hol fof no polis tuugortoo e nan-nanti ngam tuumde wuro no woorunoo, tawi waɗaani hay wiɗto wooto ? Hol no wuro no woorunoo uddirirtee nii, beeli yimɓe ownee, e dow sikkeeji coomɗi añamnguraagu ? ». En tarii kadi ko Gurmo Loh, ganndo ko faati e laabi sariya, haalnoo heen, nde wiyata : « Capanɗe keewɗe yimɓe jeyaaɓe e doole kisal, uddii, parñiima wuro Ñaabina, nanngi yimɓe. Kulol nanngii yimɓe wuro fof, yooɗdinaaɓe e waɗde bone gila hay huunde anndaaka. Majjunooɗo oo yiytaama Nuwaasoot, ina wuuri, ina selli, ina e jam, ina wellitii. Ɗee golle jooɗtoriɗɗe, mettuɗe jaɓde e muñde ina ciftina en sahaaji njiimaandi militeer e dow daande daande maayo e kulol bonngol ɓe ngaawnoo toon e ɓerɗe e hakillaaji yimɓe les njiimaandi laamu wul Taaya, e maayirɗe kitaale 80. » « Jogiiɓe laamu hannde ɓee e polis mum en ina poti siftineede wonde kala ko ɓe mbaɗa foti fawaade ko sariya, so tawii kay dowla men ko dowla tuugiiɗo e sariya ». BAB
Oo woni « majjunooɗo » oo : Muhammed Wul Seex wul Nesiil


text:
Ko heddii e Hurminde kawgel Afrik wonande fuku nattii heewde! Hannde ƴiiƴam ena ƴera e ko'e fettooɓe e howhowɓe diɗɗe fuku Alla e maɓɓe hatojinde e happaade karaŋ ɓurɗo heewde jarabi e coftal ɓalli Afrik: Karaŋ Dowlaaji Afrik. Pulaagu.com ena yiɗi yerɓinnde ɗaminaare mon seeɗa haa paamon hare ko ko yettii damal galle! Ngel kawgel woni winndereyaŋkoore men tokosel so en njuurniima diɗɗe celluɗe jogorɗe fooɗondirde martaba oo to leydi Gaana fulɗɗaade ñalnde 20 lewru Siilo. E nder leydi Ganaa, kala poofɗo foofata ko fuku, mi haalaani kaalɗo. Howhowɓe leydi ndii, yontannde e fettooɓe e ɓesnguuji mum'en nana motti poofaali mum'en Allah e kumpa ko jogori jolde e ngel kawge.
howowɓe CAF (Dental Fuku Afrik) ena poti yillaade Ganaa ñalnde 7 Bowte ngam yuurnitaade golle keborɗe kawgel ngel hol to njahrata. Ko adii, eɓe poti ɓetde tiiɗde e yuɓɓude diŋire jogorɗe fetteede ɗee kala sabu woni fuku moƴƴo ko diŋire peewɗe, kisɗe e baawɗe rusde yeeɓooɓe. Nde ɓe ngari e lewru Yarkomaa, ɓe kollitiino weltaare maɓɓe e jahrugol golle ɗee yeeso e oon sahaa.
Haa jooni e nder kobungal kawgel ngel, diɗɗal leydi Benee fayii leydi Beresiil ngam heboyaade toon. Hannde ena sikkaa maa njillu maɓɓe to Beresiil addan leydi ndii karallaagal e diɗɗal cellungal e kawgel ngel. So ɗum ɓennii, to baŋnge Nijeriyaa, e daande pataatooɗo mum Yokoo ena sikki hikka ko hitaande mum! Yokoo, pettoowo to Everton (Angalteer) wiyi haŋkadi Nijeriyaa haaɓi arde tataɓo ko gasataa! Omo sikki hikka hay gooto waawaa haɗde leydi Jejee Okasaa fiileede laamɓe fuku e Afrik.
To baŋge men enen yeeɓooɓe, waawi kala yoo war, enen njɗ-ɗen tan ko fuku belɗo, gaccungol ena huɓɓa ñifataa, gulaali ena ngulla ndeƴƴataa, kaasuuji ataaye ena mbaŋngoo hakkunde yarooɓe, yeeɓooɓe e yeewtooɓe haa ñalnde wattan!
On njaaraama
Ibraahiima SAAR


text:
Nelaaɗo Muhammadu
Nelaaɗo maa Nulaaɗo Muhammadu ko annabaajo cakkito on e giiɗe juulɓe. Ko kanko Alla nuli fii feññingol diina lislaamu.
Jibineede Nelaaɗo sallal-laahu alayhi wasallam (s.a.w)
Nelaaɗo Alla Muhammadu (s.a.w) ko Makka jibinaa, e dewo (tenen) ñannde 12 paran, e Hitaande Mawba, ɗum hawri ñannde 20 lewru seeɗto (ibriilu) hitaande 571 J.A.I.
Baabaʼen makko ko Abdullaahi mo Abdul Muttalibi, haashimiyankeejo, qurayshiyankeejo, o feƴƴini wano lebbi ɗiɗi ko adtii nelaaɗo jibineede. On tuma maama makko, Abdul Muttalibi, koohoojo qurayshiyankooɓe ɓen dannkii mo, fawtii mo. Ko kanko femmbi nelaaɗo Muhammadu.
Nelaaɗo Alla ( s.a.w) ko e mo iwdi ɓeynguure teddunde ko kanko woni : Muhammadu mo Abdullaahi mo Abdul Muttalibi mo Haashim mo Abdu Manaaf mo Qusay.. Ɓee maamiraaɓe ɗoo fow ko jaambaareeɓe, ko koohooɓe tedduɓe ɓe laatinoo.
Neene makko : ko Neene Aaminata mo Wahab mo Abdu Manaaf mo Juhrata, ndee ɓeynguure ɗoo kadi hino jeyanoo e ɓuruɓe teddude e qurayshiyankooɓe ɓen.
Hino e aadaaji aarabeeɓe ɓen naɓugol boobooɓe maɓɓe ɓen ka fulawaaji, rewɓe ɓen ton muynina ɓe.
Maama nelaaɗo jonni mo debbo wi’eteeɗo Haliimatu Sa’adiyah, ɓe yahdi ka marga makko (baadiyatu banii sa’ad) o muynini nelaaɗo ton.
Nelaaɗo mawni ka jeereende, ley weeyo laaɓungo, hakkunde yimɓe fulawaa laaɓuɓe ɗemɗe. O woni ton duuɓi nayi.
O arti Makka ɓaawo nde o heɓnoo duuɓi nayi, o wontidi e yumma maako duuɓi ɗiɗi ɓaawo ɗum; yumma makko faatii.
On tuma maama makko dankii mo, o moƴƴii e makko fota, kono kanko kadi o feƴƴini ɓaawo ɗum duuɓi ɗiɗi.
Bappa makko Abuu Taalibi (baaba mum Saydinaa Alii) toppitii mo, dankii mo haa o woni gorko timmuɗo.
Nelaaɗo (s.a.w) toppitii njeeygu wano denndanngal sukaaɓe qurayshiyankooɓe ɓen fewndo on tuma. O anndiraa hakkunde wimɓe ɓen fow yaajugol hakkil e nunɗal e hoolaare, ɓe jammi mo Holniiɗo (Al amiin).
On tuma tawi hino e nder Makka sonnaajo galo wi’eteeɗo Kadiijata o nani fii hoolaare Nelaaɗo, o ɗaɓɓiri Nelaaɗo yo geynginano mo jawdi makko ndin.
Sonnaajo on heɓi jawdi mawndi sabu hoolaare Nelaaɗo nden.
Ɓaawo o tinii ɗum o ɗaɓɓiri nelaaɗo yo resu mo.
O jibinani nelaaɗo denndaagal ɓiɓɓe makko ɓen si wonaa Ibahiima.
Nelaaɗo hino marnoo duuɓi 25 nyannde ɓe resi neene Kadiijata, kanko le himo mari duuɓi 40.
Hiɓe yiɗindirnoo fota, ɓe wuuridi ko ɓuri duuɓi 25 e dewgal barkinaangal, malaangal.
Neene Kadiijata faatii ko e hitaande tataɓere ado fergu nelaaɗo. Yo Alla yurme ɓe fow.


text:
Kala alarba sakket e yaawa, renndo juulɓe ina hawrita to Halwaar ngam siftorde naatgol e aduna Umural Fuutiyyu. Alarba 17 yaawa, hay so tawii wonaa sakket alarba e lewru nduu, Ceerno Basiiru e dental mum kawritii to Halwaar ngam wuurtinde geɗe Umar. Kono kadi ko e oon sahaa renndo ngoo renndinta ngalu ngam feewnitde Halwaar. Ko ina wona duuɓi jeegom hikka ko ina mawninee. Ngartam ɗam jibinii galle barkindo, diidgol jumaa, diidgol ekkol hakkundeejo ekn. Hikka noon ko jaynge ngee woni ko renndo ngoo woytii.
Seriif Bun Umar Lih artii e ayaawo huunde e ngartam pottital ngal.
ALARBA WATTANNDE LEWRU : HALWAAR SIFTORII SAYKU
Kala alarba sakket e yaawa, renndo juulɓe ina hawrita to Halwaar ngam siftorde naatgol e aduna Umural Fuutiyyu. Alarba 17 yaawa, hay so tawii wonaa sakket alarba e lewru nduu, Ceerno Basiiru e dental mum kawritii to Halwaar ngam wuurtinde geɗe Umar. Kono kadi ko e oon sahaa renndo ngoo renndinta ngalu ngam feewnitde Halwaar. Ko ina wona duuɓi jeegom hikka ko ina mawninee. Ngartam ɗam jibinii galle barkindo, diidgol jumaa, diidgol ekkol hakkundeejo ekn. Hikka noon ko jaynge ngee woni ko renndo ngoo woytii.
About the author /
Lewlawal Communcation
Post your comments Annuler la réponse.
Ziar annuelle 2018
Rajo Lewlawal
Ayaawo
Cakkite+
-
-
EERAANGO GALLE SAYDKU UMARPosted in: Joljole Comments: 0
-
WUROSOOGI : PALEE PALEE HAKKUNDE SANNDARMORI E JOOM MOTOOJI ENPosted in: Renndo Comments: 0
-
WARNGOOJI KAASAMAAS : HOL NO HUUNDE NDEEE YAHRI ? (AAMADU JAW)Posted in: Joljole Comments: 0
-
KANEL : JOGAGOL FOORAAS OO JIBINII LUURALPosted in: Joljole Comments: 0
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0
-
CUDDIIƊO HOOREEJO SENEGAAL: KO POT-ƊEN ANNDUDE E MARIYAM FAY SALPosted in: Dawrugol Comments: 1
-
MBALLUDI LAAMU NGUU E MISKIIN EN : NDAARTUGOL KAAYITAAJI JIBINANNDE KO HEEN FAWIIPosted in: Renndo Comments: 0
-
La ziarra annuelle de la famille omarienne célébrée à partir du 22 janvierPosted in: Joljole Comments: 0
-
-
Random+
-
GOOMU RAP ALFAAJI : HUUTORAADE RAP NGAM ITTUDE FITINA JIBINAADO E KARALLE KESEPosted in: Pinal Comments: 0
-
JAMMA LEYLATUL QADRI : JUMAA ALHAJJI DEMMBA CAAM MO WUROSOOGI LUUTAAKAPosted in: Renndo Comments: 0
-
-
NANNGAL FOROOT E NDER MAATAM : SERIIF GEY GARDIIDO DUWAAN OO HAALIIPosted in: Joljole Comments: 0
-
MOHAMMED MUJTABA JALLO : HOLI OO SUKA KUBEERI WINNDEREPosted in: Joljole, Renndo Comments: 0


text:
Guwerneer diiwan Ndar Senegaal habrii ñalnde alkamiisa 6 saawiyee 2017 wonde sala (pom) Rooso, hakkunde Muritani e Senegaal, diidetee ko e saawiyee 2018. So Alla jaɓii, ɗe ngortetee ko e hitaande 2019. Jaraa siftinde, ɗumɗoo ko muuyaande ɓooynde ɓesnguuji Muritani e Senegaal fof. Ko huunde jogornde tiiɗtinde jokkondiral hakkunde leyɗeele ɗiɗi ɗee, semmbina ɓiyngu-yummiraagal hakkunde majje.
BAD ina fotnoo ñamlude Muritani e Senegaal kaalis ngam mahngo sala kaa, ñamaande fotnoonde feccitoraade nii : 9,4 miliyoŋ oroo (miliyaaruuji 3 e 760 miliyoŋ ugiyya) ko ñamaande Senegaal e 31,3 miliyoŋ oroo (12 miliyaar e 520 miliyoŋ ugiyya) ko ñamaande Muritani. Ina wayi no banke oo felliti ɗuum ko ñalnde 9 desaambar 2016.
Njuuteendi sala kaa ko 1,416 km, njaajeendi makka ko 3 m. Ine eɓɓaa heen kadi mahngo e baɗgol kaɓirɗe e postooji takkondirɗi deenooji taccugol keerol ngol, kam e mahngo, ko famɗi fof, 60 km laabi caltooji e nder nokkuuji ndema e ngaynaaka. Nafooje goɗɗe kadi ina eɓɓidaa e mahngo sala kaa, ko wayi no peewnitgol ekkolaaji 7 e nokkuuji cellal 3, walla kadi mahngo laylaytol dokkitgol ndiyam ceniɗam nder Roosooji ɗiɗi ɗii, yantude e laylaytol senaare e mahngo e baɗgol kaɓirɗe nokku weytaare sukaaɓe, walla nokkuuji goɗɗi renndo wonande rewɓe e ɗawaaɓe won ɗeen kattanɗe e nder Rooso Muritani.
Sikke alaa maa ɗum yaawnu jolngo e ruso e njuuteendi yolnde Tanger-Lagos e Alsee-Ndakaaru, e sifaa kuuɓtodinɗo hakkunde Orop e Afrik worgo Saharaa. Maa ɗum softin njulaagu e nder diiwaan hee kala,
Bookara Aamadu Bah


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Mawninen haala men muynaaka kan, ñalnde 21 Fabraa’iru
E hitaande kala, 21 Fabraa’iru on, ko ñalaande mawningol haalaaji muynaaɗi ɗin e nder winndere nden fof (Journée Internationale de la langue maternelle), woni ko suɓanii en nden ñalaande, ko UNESCO e hitaande 1999. Hinde jogitii faandaareeji ɗuuɗuɗi, tawaa e majji: senndodugol weltaare e pine hakkunde ɗemɗe winndere nden…
Ko ɗum waɗi si ndee ñalaande hewtii e hitaande kala, hiɗen haani annditude fii haala men pular-fulfulde kan, annditira-ka haala muynaaka, haala ka Geno yeɗi en, fanndii en enen fulɓe fof.
Hikka 2014 on, ka mawningol haala muynaaka kan, ngesa (blog) mawnba ka internet hino wi’ee Global Voices yowuno winndannde ko yowitii e ndee ñalaande 21 Fabraa’iru, ɓe ɗaɓɓiri hen jamaa on fof mawningol haala muynaaka mun kan, gooto kala bugoo tweet nden ñalnde ka haala mun, yewta holla nafa dannkitagol haala mun, ɓanngina ko haa honto winndugol haala mun hitti… Ɗum saakitee e winndere nden fow.
Nden winndannde ko e Engele yowiraa, Moodi Abdullay Bah, gooto e feddeeɓe mban ngesa (blog) ƴetti feere heɓɓitii firugol nden winndannde ka ɗemngal farayse, fii yaññugol faandaare nden e farankofoonaaɓe.
Abdullaay Bah, ko pullo Italinaajo mo lesdi Gine, mawɗo dariiɗo daditii e furñito tooñe waɗɗe ka kaso (camp boiro), ɓe sincani ɗum lowre innitiraande konakryexpress.wordpress.com/. Ko ɓe feddeeɓe softuɓe ka lowre Global Voices, ɓe naatuno ton gila hitaande 2008, hiɓe winnda e Italinaare, fira e Engeleere, firta e ɗemɗe goo wano Faransee e ko nanndi.
Ka mawningol haala muynaaka kan e ndee ñalaande 21 Fabraa’iru, Moodi Abdullaay fewtinirno lam lamnde e innde lowre Misiide nden fii ɓeydondirgol ko yowitii e pular ngal ka internet, humpita-ɓe kadi fii lowre am nden Misiide. ekn. Lamndo ngon ko e faransee waɗiranoo, winndannde nden yowaa ka lowre Global Voices. Miɗo suutana on ɗoo seeɗa e ko men waɗɗiti e ko men yewtidi:
Abdullaay Bah (AB): Tafsir Balde, yewtii men fii maa
Tafsir Balde (TB): Innde am ko Muhammad’Tafsir BALDE
– Wiƴƴitotooɗo e pine e ɗemɗe Afriknaaɓe
-Ngudoowo (bloggeur) winnda e pular, faransee, e Aarabu
-Sincuɗo on lowre Misiide nden fii pular e pulaaku.
Miɗo jogitora ngal ñallal muraadu mmoƴƴuru, ko yowitii e ɓamtaare ɗemɗe men.
AB: Ko woni miijo maa fii ñalaande 21 Fabraa’iru nden?
TB: Ko ñalaande mawnde wonannde men, meneb kippuɓe fii ɗemɗe afrik ɗen. Miɗen weltoo e mayre anndugol wonde ko men tawaaɓe e ɓe fii mun yewtetee ɓen ka ɗuuɗal pine e ɗemɗe.
E siforagol am ɓamtoowo pular, miɗo jogitora ngal ñallal muraadu mmoƴƴuru, ko yowitii e ɓamtaare ɗemɗe men.
E miijo am, haanii ka wallito-ɗen UNESCO fii mawningol ngal ñallal ngal ɓe suɓanii ɗemɗe muynaaɗe ɗen, ɗowtitaɓe e faandaaje maɓɓe. Sabu ngal ñallal hino ɓurta softinnde en daranagol haalaaji men ɗin.
AB: Ko fii honɗum winndataa ka lowre maa Misiide?
TB: Miɗo winnda ton fii pinal, ɗemɗe Afriknaaje, renndo e ko nanndi.
AB: ko haa honto weltor-ɗaa golle maa ɗen?
TB: Miɗo weltii tawde jamaa on hino yiɗi ko mi winndata kon e pular, ɗum ko huunde softinaynde lam ɓurta lam wakkilinde e golle ɗen.
AB: ko sonjaaji honɗi hawrataa e mun ka lowre ton?
TB: ko ko woowaa kon e sonjaaji joomiraaɓe blog en; immorde e nafqugol haa dannkitagol lowre nden. Ko woni tun, menen winndooɓe e ɗemɗe Afriknaaje ɓen, meɗen ɓurora e sonjaa, tawde jannganooɓe lowe amen ɗen ɓen hino fanɗi si eɓɓindiraama e winndirooɓe ɓen ka ɗemɗe lolluɗe.
AB: Hiɗa huutora ɗemngal maa ngal ñannde woo?
TB: Eyyo.
AB: Wano honno?
TB: Ɗum ko e coftale am ɗen yownondiri, ko woni tun e siforagol am koɗo e leydi ndi mi jooɗii e mun ndin, huutorgol ɗemngal am ngal ko ka jaayɗe kumpitorɗe (Media) ɓuri dolnorde (talifon, internet, ekn).
AB: Hol no yiiru-ɗaa ɗemngal mon ngal ko feewi?
TB: Si mi ɓaarorii ko jokkaa e golle fii ɓamtal Fulfulde, mi wi’ay wonde ngal ɗemngal sakkitoray wonde ɗemngal gannde kese.
Timmii.
www.misiide.net


text:
Leyɗe kulanaaɗe Kuudetaa e hitaande 2013 ndee. Hedde 23 saawiyee hitaande ngon-ɗen ndee, won wiɗto bayyinaa hollitoowo kartal leyɗe kulanaaɗe kudetaa e ndeeɗoo hitaande.
Leyɗe kulanaaɗe Kuudetaa e hitaande 2013 ndee. Hedde 23 saawiyee hitaande ngon-ɗen ndee, won wiɗto bayyinaa hollitoowo kartal leyɗe kulanaaɗe kudetaa e ndeeɗoo hitaande.
Ko leyɗe capanɗe tati (30), tawi heen 22 ko e leyɗe Afrik. Muritani jeyaa ko leyɗe 5 goobiraaɗe ko wojji, woni ɓurɗe hulaneede kuudetaa. Ɗeen leyɗe joy ko Muritani e Mali e Sudaan e Gammbi e Madagaskaar. Leyɗe gonɗe e diiwaan Saahal ɗee kala ina njeyaa e kulanaaɗe oon jamfa, haa heddii Senegaal.
- Heblo jaaynooɓe e huufooɓe
Ñalnde alet 24/02/2013, HAPA e goomu kalfinaangu peccugol ballal laamu rokkata jaayɗe, udditii heblo 124 jaaynoowo e jiiloowo, to Duɗal Ngendiwal Njuɓɓudi laamu, e jaayndiyaagal e malal ñaawoore (ENAJM). Heblo ngoo toɗɗii ko jaayɗe keɓtinanooɗe ina kuuɓni sarɗi kaandugol e ballal. Heblo ngoo ko lebbi tati, sibu ngo joofata ko 16 mee 2013. Fooyre Ɓamtaare neldi toon ko Aamadu Umar Jah (heblo jiilgol) e Njaay Saydu Aamadu (heblo jaandeyaagal). E hitaande 2011, terɗe ɗiɗi goɗɗe keblanooma ko faati e Engele: Baal Mammadu e Maamuudu Haaruuna Joop.
Roɓindo : BAB


text:
12. Noy a soobirta bee Allah?
1 SOOBIRAAƁE YEEHOVA ƊON ƊOWTANA MO
“Mi umri ɓe ɓe ɗowtano yam, haa mi laato Allah maɓɓe, kamɓe boo be laato ummatoore am.”—Yeremiya 7:23
En foti soobirgo bee Allah na?
Laataanooji 22:18; Yaakuba 2:23
Ibrahiima soobiri bee Yeehova ngam o nanani Allah e o nuɗɗini mo.
Yeehova wallitan nuɗɗinɓe mo.
Yeehova ɗon hokka soobiraaɓe maako hikma.
Yeehova ɗon wallita soobiraaɓe maako.
2 AYUBA SOOBIRINO BEE ALLAH E O TIINI NDER NUƊƊINKI
“Nder torraaji ɗiʼi fuu Ayuba, waɗaay hakke, o wolwaay kalluka dow Allah.”—Ayuba 1:22
Noy Sayɗaanu toonyiri Ayuba, ko Ayuba waɗi?
Sayɗaanu wiʼi Ayuba ndiŋgaajo e o yiɗaa Allah.
Yeehova duŋgani Sayɗaanu halka ko Ayuba mari fuu, e Sayɗaanu hokki mo nyaw kalluŋgu.
Ayuba anndaano ngam ɗume o yarata bone, ammaa o ɗowtani Allah.
3 SAYƊAANU ƊON HAƁDA DAAYNUGO MA YEEHOVA
“Ko neɗɗo mari fuu o hokkan ɗum ngam hisnugo yoŋki maako.”—Ayuba 2:4
Noy Sayɗaanu tefata wonnugo soobiraaku ma bee Yeehova?
Sayɗaanu ɗon yerɓa en haa en calo ɗowtango Yeehova.
O yiɗi en numa en njottaay rewugo Allah.
Sayɗaanu ɗon toonya en.
Suɓu ɗowtango Yeehova e laatu soobaajo maako koolaaɗo. Kanjum hollata Sayɗaanu o pewoowo.
4 EN ƊON ƊOWTANA YEEHOVA NGAM EN NGIƊI MO
“Ngam yiɗugo Allah, ɗum ɗowtanaago umrooje maako.”—1 Yuhanna 5:3
Noy a soobirta bee Yeehova?
Hollu a yiɗi Allah. Ɗum wallete ɗowtango mo.
Ɗowtan Yeehova, e ɗum nafete foroy.
Anndu Yeehova ƴamataa ma ko a waawataa waɗugo.
Waɗu ko wooɗi, e Yeehova hokkete semmbe marɗa haaje.


text:
5. Coottaari—Dokkal Allah ɓurnduŋgal mawnugo
1 EN FUU EN MARI HAAJE COOTTAARI
‘Ngam Ɓii-neɗɗo wari . . . haa o hokka yoŋki maako ngam soottugo ɗuuɗɓe.’—Matta 20:28
Ngam ɗume en mari haaje coottaari?
Yaake Aadamu ɗowtanaay Allah, o sooyi soobiraaku maako bee Yeehova, ngeendam timmuɗam e joonde nder Aljanna.
Sooynde ɗowtaare Aadamu waɗi en ndoni hakke e maayde.
Coottaari woni dabare Yeehova waɗi ngam hisnugo neɗɗo diga hakke e maayde.
2 YEEHOVA HOKKI COOTTAARI
“Allah neli Ɓiɗɗo muuɗum bajjo nder duniyaaru ngam haa en keɓra ngeendam bee maako.”—1 Yuhanna 4:9
Noy Yeehova hokkiri coottaari?
Walaa goɗɗo caka meeɗen foti yoɓugo ngeendam timmuɗam Aadamu halki.
Yeehova neli Ɓiɗɗo maako marɗo saman dow lesdi haa ɓe danya mo neɗɗo timmuɗo.
Roma’en 3:23, 24; Ibraniŋke’en 9:24
Ɓaawo ummitineeki maako Yeesu lorti haa asama, o holli Yeehova saman yoŋki maako timmuki, waato coottaari.
3 COOTTAARI ƊON HOKKA EN TAMMUNDE GOOŊGA
“O woostan gonɗi diga gite maɓɓe fuu. Walaa maayde.”—Wahayu Yuhanna 21:4
Noy coottaari nafirta en?
En foti heɓugo yaafuye hakkeeji men.
En foti heɓugo numooji ɓernde laaɓɗi yeeso Allah.
En mari tammunde yeeɗugo haa foroy.
Dokkal coottaari ɗon holla men Yeehova e Yeesu ngiɗi en bee gooŋga.
4 EN MARI HAAJE COOTTAARI
“Allah . . . hokki Ɓiɗɗo maako bajjo. Koomoy nuɗɗini Ɓiɗɗo oo . . . heɓan ngeendam nduumiiɗam.”—Yuhanna 3:16
Noy en kollata yettoore ngam coottaari Allah hokki men?
Ekkiten anndugo Yeehova e Yeesu, e yembiten ɓe.
Njahen Ciftorki maayde Almasiihu kala hitaande fuu.
Taa nuɗɗinen Yeesu tan, ammaa ngaɗen ko o jaŋngini en.


text:
Barrister Ibrahim Tahir Talban Ganye Alkalin Alkalai Adamawa
Barrister Ibrahim Tahir Talban Ganye joginooɗo joɗorgal Anthony General e leydi Adamawa State Nigeria
Barrister Ibrahim Tahir Talban ganye wuuro wonngo Ley laamu Adamawa. Wuuro Ganye ko non tigi ɗum barke a teddungal laamu Talba mo Ganye. e jooni ɗum ɓeydi e laamu Mawɗo kitotooɓe Adamawa ngam wakkilaade maako e tinnaare maako hawtaade Ballal maako faago yiimɓe yeeso e wallude ɓamtugo risku (economy) e Dawrugol leydi Adamawa, hawtaade e tiɗal maako e teddungal maako Mawɗo Annduɗo kiitaji nden Hooreejo (Commissioner) kitotooɓe e leydi Adamawa, nden Neɗɗo manirteeɗo to Wuuro Ganye nden e ɓeydaari ndi o heɓii laamu joɗorgal Mawɗo kitotooɓe (Alkalin Alkalai) to Adamawa State Arandeejo, Ko non tigi kala Laamiiɗo keɓɗo joɗorgal laamiiɗo Fommbina o hakkan (o hokkay) neɗɗo Ganye wolla Toungo laamu. Arandeejo (1) kannko woni Hooreejo Dawrugol PDP jippiido Alhaji Bamanga Tukur hakkaaɗo teddungal laamu Tafiida Adamawa, nden ɗiɗaɓo (2) woni Cukko Hooreejo Nigeria ko hitaande 1999 yaago 2007 kannko woni Alhaji Atiku Abubakar jagiiɗo laamu Turakin Adamawa, tatabo (3) kannko woni Alhaji Koyranga Jada kannko woni Matawallen Adamawa nden ɗum jippiniimo e waktu Laamiiɗo o’o mo jooni, fof Fuu ɓe’e Tedduɓe innaaɓe (noddaaɓe) ɓe jiwoyi (wurtoyi) Wuuro Jada, nden ɗi fof (fuu) ɗiɗi (2) e nder e laamu Ganye e Toungo, nda Barrister Ibrahim Tahir Shehu kannko woni Arandeejo e nanduɗo e maako, Talban Ganye Arandeejo nden Arandeejo e laamorde Adamawa hakkaaɗo laamu Mawɗo kitotooɓe (Alkalin Alkalai) ko yii’ete go’o e ɗo’o kanjum laamu Mawɗo kitotooɓe (Alkalin Alkalai) wonaa (naa) ɗum woni foɗɗaano maajum to laamorde ngam tigi maajum heɓaama e ley laamu (Dowla) Usman ɓii Foodiyo, nden tabbitinaa’ɗum wiigo Shehul Islam Usman ɓii Foodiyo Hooreejo (Aardiiɗo) juulɓe ɗum kaliifa Dawla Sokoto o lammini Laamiiɗo Mawɗo kitotooɓe (Alkalin Alkalai) e waktu laamu maako no nden roniɓe-mo. fof (fuu) e laamuuji men ɗi jooni e laamiiɓe e Hooreejo (laamuuji) Dawrugol e ɓe tokko gaɗa kaliifa Sokoto, laamuuji ɗuuɗɗi faa jooni ɓe kewaayi, kadi laamiiɗo mo jooni o neɗɗo dariiɗo e dow wiigo e mo tokki no laamu Usman ɓii Foodiyo. Ngam o ɓeydi artirgo (wartirgo) laamuuji goɗɗi yejjitaaɗi, e men yottina Yettoore amen to Mawɗo Amen Dr Barkinɗo Aliyu Mustapha ngam halaji maako mojjuɗi. Nden Darnde maako e teddungal maako ngal, e yiiɗindirde e Teddingo goto e nder Amen e wongo maako neɗɗo Ganye, MI tabbiti wiigo leydi ndi’i wonaa (na) dum leydi Demal tan nden wirtingo yiimɓe Tedduɓe ɓe Ganye mo ɗum sigani manngu e heɓɓingo Teddungal maako so (to) neɗɗo on ɗon Mawɗo Tedduɗo Giɗo Pulaaku wiyteeɗo Barrister Ibrahim Tahir. O neɗɗo walloowo faago yeeso yiimɓe. e Bamtugo yiimɓe men no feewi no feewi, nden Gollidoowo e ɗemngal Fulfulde ngam yidde Pulaaku, on jaaraama,
Nden to yejjite Tokkemen e Facebook page amen woni Fulbe Media ngam yiigo nate (pictures) nyannde nde ɗum watta kawral laamu maako kala so (to) ngonɗon fof on yii’an (yii’ay) ay ko watte fof (Fuu) ko ɗum waɗete, facebook Fulbe Media


text:
Ko hoynatenoo so saamii hoccete. Eɓɓo wiyeteengo Tekki fii yilliima diiwaan Maatam, sabaabu o ko addude miijo e hirjinde kam e wallude sukaaɓe e haɓaade ɗanle ɗe ndewaani laawol ngam heddaade e nokkuuji mumen mbaawa gollanaade leydi mumen keɓa eɓɓooje naftooje. Ngooɗoo eɓɓo wiyeteengo Tekki fii waɗii luumo mum ɗo boowal Elhajji Mammadu Sammba Gulel Lih to Wurosoogi. Tuggi waktu 8 subaka haa 13 h 00 ko jeewte e hirjino e tawtoreede Guwernoor diiwaan Maatam e sete mum. Seedantaagal rokkiraama wonande heblanooɓe to bannge eɓɓo golle. Ceerno Saali Caam Imasm Raatib Wurosoogi waɗii duwaawu. Ngooɗoo eɓɓo tekki fii joofii ko mo woni fof ina waawde firtude huunde e nokku mum tawii yahaani e ɗee laaɗe maaya e laawol.
Bookar Sek Lewlewal Maatam


text:
Bacci Miliyonji 3 Naadetee Taskaram Nyamnol Ngol Ngomnati hikka
Fukaraabe ‘yattube miliyonji tati on naadaa nder taskaramji nyamnol di ngomnati kawtsl lesdi Naajeeriya les ardungal ardiido Mohammadu Buhari.
Ballo ardiido lesdi Naajeeriya her caakol kubaruuji gondo O fisru ballo ardiido lesdi, Laolu Akande on suuditaa nder andinoore nde O wurtini nyande alat yawtunde.
O wi boyma bacci ‘yattudi miliyonre e tobbe didi 1.2 on fuddaa nyamneeki, les taskaram ka haa defoobe ‘yattube 14,000 hoosa do botora taskaram kan.
Akande andini dow taskaram nyamnol bacci ka ngomnati lesdi Naajeeriya wangini, haa jooni jihaaji 9 do botora taskaram kan, haa ceede hewtande biliyonji N3.7.
VON/Dahiru Gurin


text:
Caankon Ɓoggel ko wooto e gure fuuta e nder diiwaan Maatam falnde Maatam e nder renndo teeru Oogo. So wiyaama Caankon Ɓoggel innatee ko wuro Sarif Abba Haydara. Alasan sih gorko mo Caankon Ɓoggel guurɗo hannde o to Dowlaaji Dentuɗi Amerik dariima darnde tiiɗnde ngam addude ballal mum e jaŋde sukaaɓe Caankonnaaɓe, e juuɗe gardiiɗo ekkol o hono Sammba Aamadu Sek o dariima e feewnitde fotde teemedere taabal baŋ haa sukaaɓe ɓe ndaña ɗo njooɗii. E wiyde jinnaaɓe sukaaɓe janngooɓe ɓe ɗuum ina jeyanoo e caɗeele ɓurɗe teeŋtude. Kadi ɓe nettiimo njettoor teeŋtuɗo fayde e makko sabu kala ngoƴa ekkol o kala ko o haalanaa omo darii heen. E wiyde hooreejo fedde jinnaaɓe sukaaɓe janngooɓe ɓe min mbaawaa yoɓde Alasan Sih, kala ko feewti e jaŋde sukaaɓe amen omo darii heen no feewi.
Bookar Sek Lewlewal Maatam
CAANKO? HIRAY : EKKOL OO FEEWNITANAAMA TAABE MUM
Caankon Ɓoggel ko wooto e gure fuuta e nder diiwaan Maatam falnde Maatam e nder renndo teeru Oogo. So wiyaama Caankon Ɓoggel innatee ko wuro Sarif Abba Haydara. Alasan sih gorko mo Caankon Ɓoggel guurɗo hannde o to Dowlaaji Dentuɗi Amerik dariima darnde tiiɗnde ngam addude ballal mum e jaŋde sukaaɓe Caankonnaaɓe, e juuɗe gardiiɗo ekkol o hono Sammba Aamadu Sek o dariima e feewnitde fotde teemedere taabal baŋ haa sukaaɓe ɓe ndaña ɗo njooɗii. E wiyde jinnaaɓe sukaaɓe janngooɓe ɓe ɗuum ina jeyanoo e caɗeele ɓurɗe teeŋtude. Kadi ɓe nettiimo njettoor teeŋtuɗo fayde e makko sabu kala ngoƴa ekkol o kala ko o haalanaa omo darii heen. E wiyde hooreejo fedde jinnaaɓe sukaaɓe janngooɓe ɓe min mbaawaa yoɓde Alasan Sih, kala ko feewti e jaŋde sukaaɓe amen omo darii heen no feewi.
About the author /
Lewlawal Communcation
Post your comments Annuler la réponse.
Rajo Lewlawal
Ziar annuelle 2018
Pulaar TV
Cakkite+
-
-
RENNDOTEERU OOGO : WURO KAAWEL WOYTII KO NDIYAMPosted in: Joljole Comments: 0
-
RENNDO TEERU OOGO : HAMARAABE CEPPII NGAM KUURAA E LAABIPosted in: Joljole Comments: 0
-
JAAYNDEEJI SENEGAAL ALTINE 30 AWRIL 2018Posted in: Joljole Comments: 0
-
BALLAL SAFAARA : DIIWAAN MAATAM HEBII 26 MITIYELPosted in: Joljole Comments: 0
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0


text:
Wonaa meere ardini galle Alhajji Maalik Sih,
Waɗi ɗum kaliifa tijjaani en e kuuɓal!
Caggal duttagol Cheex Tijjaan Sih, balɗe seeɗa pawii heen, lomto makko Oo, Abdul Aziiz, haalii, wiyi:
So Senegaal reenaaki, barondiral waɗat (yimɓe kaɓa e koye mum en ) Moolaare Alla!
Caggal ɗuum, mawɗo katolik en Senegaal nde yillii mo, ɓe kesɗititi jam gonɗo e koɗdigal juulɓe e katolik en he diiwal Tiwaawoon, lomtiiɗo, Khaliifa tijjaaniyaŋkooɓe e kuuɓal oo hollitii baldal gonngal hakkunde juulɓe e yimɓe Annabi iisaa ngal ɓooyii.
O hollitii kaŋko kaliifa oo, ko heewi koreeji makko njanngi farayse ko e duɗe katolik en hee!
Duum dey ɓeydiima tiiɗtinde ɓerɗe almuɓɓe joginooɓe kulol e faayre wonde ekkol ko jayngol ɓee, sabu ko foti no Alhajji Maalik, naatnude ɓesngu mum ekkol!
Ko foti no ɓesngu Alhajji Maalik janngude Ekkol e nder duɗe katolik en, wadde kay Caamel en cuusii jannginde ɓesngu mum en ekkol e nder ekkol ɓaleeɓe!
Baawɗo fof koy yoo janngin, nattii jayngol ko jaangol!
Seydi Sih, gollal yoo fawo e ganndal!
Ganndal ne fawoo e peewal!
KALIIFA TIJJAANI EN E KUUƁAL OO, hollitii:
So en ɓuraani tiiɗnaade, leydi jiiɓoto to bannge kareeli leƴƴi, kaɓten e koye men! (Gerre civile)
MOOLAARE ALLA!
Njanngen ngol cefol:
(Fuusun faasun, fanna fuusun ɗay!
Ñalnde kala laabi tati caggal nde ñaamɗen.
Amadou M Thiam


text:
Njuɓɓudi naangeyankoori
Yuɓɓo naange [1]
Joomiraaɗo tagii winndere ndee o waɗii e mayre kaawisaaji mawɗi, e gunndooji (sirluuji) peeñɗi e cuuɗiiɗi, yoga (won) e majji ɗii o newnani neɗɗo yiitude ɗumen, woon heen ko o newnanaani neɗɗo anndude ɗumen. Ina jeyaa heen njuɓɓudi naangeyankeeri, walla mbi’en naange e ɓesngu mum. Alla tagii naange ngee, o waɗani nge tagopeeje (planètes) jeetati (8) kanje fof eɗe ndoga, eɗe njiiloo taaraade naange ngee, kadi eɗe njiiloo e dow ko’e majje. Kanje tagopeeje ɗee ngoni ɗee ɗoo, so en ngummorike to naange; mbi’en:
Batuure (Mercure), Jaayre (vénus), Leydi (La Terre), Yumma-njanaare (Mars), Mbannduure (Jupiter), Galliire (Saturne), Uranus, e Neptune.
Tesko-ɗen noon ɗee ɗoo ɗiɗi keddiiɗe, ɗe ndañanaaka inɗe e Fulfulde, tagi ɗum ko tawde ɓooyaani ko ɗe njiitaa, ɗe nganndaa ko caggal nde loŋorɗe peewnaa, ɗuum woni daarorɗe ɓallinooje ɓalli kammuyankooji, pooɗa ɗum haa yottoo (hewta), e yantude hen kadi.


text: Tele => koŋ koŋ koŋ. Enternet => Holi oo? Tele = ko miin Tele, aɗa anndi ko addimi wullitaadema yaa jaggu sukaaɓe maa. Enternet => Hee tele seŋto sukaaɓe am ceŋoɗaa leydi. Aɗa jibini galle haa heewi ɓiɓɓe alaa fof ko ɗuufaaki e mumen, nde nduñaɗaa fof tan ndeppoɗaa e sukaaɓe am. Tele => Hehehehe heeee miin dey ko alaa ñiiƴe ŋatii kam. Ko aan Enternet waawi haalde ɗum? Tawi aɗa jibini Face, aɗa jibini imo, viber e watsap. Ɓee fusɓe aduna mbonni dewle, caakti sirluuji, yimɓe fof ngontii fenooɓe. Enternet => hahaha a wallaay tele a yiɗii weejde. Aan kay adii bonnude aduna. Wonaa ko aan addi Seerii, addi variyetee e defilee de mod. Kettuki mbonki fof naataa haa nder galleeji aɗa holla sukaaɓe. Tele => Hahaha a haalaani tawo, ñaw to ngoppuɗaa watsap, miin kam mi wiyaani yoo worɓe e rewɓe jananɓe nuldondir fotooje. Enternet => hahaha tawa ko aan tele aan kay bone fof ko aan fuɗɗi. Filmooji maa kuɗaaɗi walla a yejjit -16an e 18an. Tele => miin kam mi yooɓaaki dewle, onon hay ɗuum on mbaɗii. Enternet => anne kay a bonnii needi sukaaɓe. So seeriiji maa njontii, ɓiɗɗo noddee noototaako. Debbo desaaɗo noddee nootaako. Enternet=> Miin kam neɗɗo no naatiri e am fof ko noon kolliratmi ɗum. Mboɗo janngina nguurndam e fannuuji ceertuɗi. Mboɗo newnana banndiraaɓe woɗɗondirɓe haa kaalda tawa ina weeɓi. Tele => hehehee minne? Mbele mi alaa emisiyoŋaaji diine, cellal e kabaruuji. Miin kay so jeeɓoowomi jogiima pinal, anndat mboɗo heewi faayiida. Enternet=> Ƴaa mbaggu Honngataa hoore mum. Tele=> hee saa wiyi kam ƴaa mi hela. ( Tan ɓe ñaklondiri) Mboɗo naamnii on e ngoo duko holi poolɗo? Dawuuda S NDONNGO


text:
Fotde bone nde Aziiz waɗi haal fulɓe
Fotde leyɗeele kebtaaɗe e Muritani
So tawii ko fedde naatni heen Baaba Maal.
Ndeen fedde fuuntiimo subu ko batooɓe laamu e makrooji cagaaji ko been ngoni.
Haalpulaar en wonduɓe e Laamu Aziiz,
Yoo Baaba Maal faam noon so waawa wallude min e hare nde woto oo bonnu hare amen.
So Baaba ko daraniido lenyol maa taw omo foti yiyde bone leñol makko e muritani ngam so Baaba Maal ko podoornaajo walla qawlenaajo hannde podoor rewo no fotirnoo ko galle gooto haal pulaar en woni heen. So en njehii donnaay ko wuro wonngo e muritani kono hannde so neddo maayi heen ubboytee ko senegaal. Jooni noon so tawii won haal pulaar en ngemmbuɓe aziiz njidii tiiɗnirde ngemmbe aziiz daande Baaba Maal omo foti salaade sabu ko yidimo koo e leñol ngol buri heewde e ngeel pellel ɓeen ngoni njaga jeng en Negrii en foɓɓooɓe ɓatooɓe laamuuji bonɗi gila laamu taayaa haa yettii laamu aziiz njasfo ɗon yoo Alla hollu en goonga
Sawru arooru ndu noon gooto teeldataa heen
Nde en njiyaani bone en kaalaani.


text:
“Nguurndam Koninke!” ko tiitoonde deftere hakkilleyankoore nde jinnaaɗo men Abuu Hammadi Dem lollirɗo Mammadu Huley winndi ngam yeɗde jannguɓe e janngooɓe Pulaar huunde e pille nguurndam mum. Deftere ndee ko ciimtol ko o ronki yejjitde walla ko o waawaa yejjitde e nder nguurndam makko, tuggude e duuɓi makko jeeɗiɗi haa ñalnde o ɓoorii e konunkaagu Muritani, o heɓi fooftere, o arti e nder ngenndi makko Ligiseyba Gorgol, o naatti e nguurndam ngaadoraɗam, haa e njillu makko to Orop, laawol makko to funnaange e to Dowlaaji Dentuɗi Amerik.
E ko adii, eɗen njetta ooɗoo jinnaaɗo ngenndiyanke basorɗo, diiniyanke, aadiyanke dowrowo sabu ƴeftude pellital mawngal, pellital ngal heewaani e worɓe, so ittude nguurndam mum e tinndol, waɗta ɗam e binndol, waɗana ɗam resorde daartiyankeere, garɗo fof tawa ɗoon, naftoroo. Sikke alaa, maa ndee deftere naftu ko heewi.
E nder ndeeɗoo deftere fattamlamre, jinnaaɗo men Abuu Hammadi Dem lollirɗo Mammadu Huley etii tawo ko haalande janngoowo nde, no nguurndam njulli siforinoo hanki, hade mum arde e caɗeele mum e jaŋde lekkon farayse, jaŋde quraana e taraabuya mum e baaba mum, ceerno mum hono biyeteeɗo Alhajji Umar Deh mo Gudduɗe. O jokki e ɗanngal makko to Kawlak, gila e kebungal haa e gartal makko e Ligiseyba, gural Yero, ɗo o duuɗaani fartaŋŋeeji, ɗi o dañnoo haa e geɗe kaaɓniiɗe ɗe o hawrunoo e ladde. O ɗawaani dewindiiɗo geɗe makko no o naatirnoo e konunkaagu tuubakiri, no o ardunoo e Ndar, no o wonirnoo e Dakaar Banngoo haa no o wuurdunoo e Cees hade makko yahde Alseri e laawol makko gadanol. Hay kadi mo yahaano heen Alseri ne, o anndinii ɗum, e laabi ɗiɗi ɗii fof, no jotondiral hakkunde haɓantonooɓe ndimaagu e jeytaare Alseri e konunkooɓe arnooɓe ɓee, waynoo. Haa hannde, mo jaɓi artidde e gorko Lugge Saybooɓe, maa o haalan ɗum hitaande, nde Konu Muritani sosanoo, to ngu sosanoo e nokkuuji walla e gure, ko o gollinoo e nder nguunɗoon konu, diiwanuuji ɗi o meeɗnoo wonde, no Wolde Sahara yahrunoo e no nde siiltiri haa e rewamuuji mayre. O yejjitaani, haa hannde, wonde ciiltirɗi ɗamɗoo nguurndam konunke tawnoo mo ko e wuro Aksuus, ɗo o heɓdi mbelemmaaji ɗiɗi puneeji ɗoo:
– Ko ɗoon o heblii haa o heɓi seedantaangal e ɗemngal makko neeniwal Pulaar, ñalnde 22 morso (sulyee), hitaande 1987.
– Ko ɗoon kadi o heɓi alateret, o waynii, kanko e ɓesngu makko, a fayti wuro maɓɓe Ligiseyba Gorgol e hitaande 1987.
Kono tan, haa hannde, jinnaaɗo men Abuu Hammadi woppaani, wappaaki, wappitaaki janngoowo ndeeɗoo deftere haa o anndini ɗum nguurndam ɗam o wuurti caggal alateret makko, no o yahrunoo to dowla Farayse to duunde Orop, no o yahrunoo Makkatal Mukarram ngam fawtoyaade doosgal joyaɓal diine men, Lislaam cuɓaaɗo haa e njillu, ngu o waɗnoo to Dowlaaji Dentuɗi Amerik ngam juuroyaade ɓesngu makko ngonnoongu toon.
Mbiyen jinnaaɗo men Abuu Hammadi Dem wuurii, maa o wuur, kadi o maayataa haa bada e nder ɓerɗe ngenndiyankooɓe Leñol ngol.
E joofnirde deftere ndee, maa o jokku heen kewkewe maantiniiɗe, ɗe o hawrunoo, gila o yaltaani tawo Ligiseyba haa e ko o woni e ladde koo tawi ko pille laaɓtuɗe, ɗe nganndu-ɗaa wonaa hakkille fof waawata marde ɗumen e njuuteendi dumunna potɗo nii.
Nguurndam ballifiiɗo
Alhajji Abuu Hammadi ari e aduna ko e hitaande 1935 e nder wuro wiyeteengo Ligiseyba e nder diiwaan Gorgol Muritani. O winndanooma e duɗal jaŋde farayse kono o juutaani heen. Caggal ɗuum, o wondi e baaba makko tokooso ena wiyee Alhajji Umar Deh mo Gudduɗe, omo jannga alquraana. O sakkitodii e alluwal ko e jinnaaɓe makko, kaaw makko ena wiyee Ceerno Sammba Woon. Nde o ummii e juuɗe oon, no yoga e sukaaɓe fuutankooɓe nii, o naati e ladde, o waɗi: Sagata yonta yiiloo. Nde o arti e Ligiseyba, o hawri e wiciti, o nanngaa, o waɗaa e konunkaagu tuubakiri. O heblaama e fannuuji keewɗi, o yahi heen haa to leydi Alseri laabi ɗiɗo e to Marok, tawi ko e mbaydi konunkaagu. Nde o arti, hawri e leydi Muritani ndii heɓii hoore mum, ena woni e tafde Konu Ngenndiiwu. O nootitii heen, o addi fotde makko haa timmi. O dañi heen teddungal e manoore mawnde. Ɗo o heɓi fooftere makko ɗoo walla mbiyen « alateret » e hitaande 1987, o yahratnoo ko e garaade « adsidaŋ».
Kanko fof e heewnoode duuɓi e wonde mawɗo karciiji konunkooɓe, jahru fannu karallaagal otooji daɗɗo, haɗaani mo, nde jaŋde ɗemɗe ngenndiije ari e leydi hee, sooynaade nafoore wonde heen ndee e ittande nde geɗal timmungal e nder nguurndam makko. Gila ndeen, o darii, o dadii haa tiiɗi, o janngi. O rewi, kanko fof e heewnoode golle e oonɗoon sahaa, haa o naati keblorgal jannginooɓe. O heblaa heblo seniingo e duɗal keblorgal jannginooɓe Pulaar catal Aksuus, tuggude e nyalnde 11/04/1986 haa nyalnde 11/07/1987. O heɓi seedantaagal pattamlamal ñalnde 22/07/1987, finnde hattan laaɓtuɗo waawde jannginde, winndude e wiɗtirde ɗemngal Pulaar. Hannde oo, ko kanko woni hooreejo Catal Fedde Ɓamtaare Pulaar Ligiseyba Gorgol.
Gelongal Fuuta lollirɗo Njaay Saydu Aamadu


text:
haa haaa hmmm hmmmm haa haaa hmmm hmmmm haa haaa hmmm hmmmm hmmm jeevan mitana hai deewanapan koi pyaar jeevan se pyaara nahin pyaara nahin aa haa haa haa haa haa haa haa haa haa saare jahaan ki amaanat hai ye ye jeevan tumhara tumhara nahin saare jahaan ki amaanat hai ye ye jeevan tumhara tumhara nahin jeene ke laakhon sahaare yahaan bas ek hi to sahaara nahin sahaara nahin aa haa haa haa haa haa haa haa haa haa agar koi duniyaa se ruthe to kya koi phool khilte hi toote to kya agar koi duniyaa se ruthe to kya koi phool khilte hi toote to kya sitaare hazaaron hain aakash par bas ek hi to sitaara nahin sitaara nahin aa haa haa haa haa haa haa haa haa haa saare jahaan ki amaanat hai ye ye jeevan tumhara tumhara nahin jeevan mitana hai deewanapan koi pyaar jeevan se pyaara nahin kisi ke iraadon ke khaatir jiyo kisi ki muraadon ke khaatir jiyo kisi ke iraadon ke khaatir jiyo kisi ki muraadon ke khaatir jiyo hai yaadon mein jeena bhi to zindagi jeena tumhen kyun ganwara
Jeevan Mitana Hai
Armaan (1981)
haa haaa hmmm hmmmm haa haaa hmmm hmmmm haa haaa hmmm hmmmm hmmm jeevan mitana hai deewanapan koi pyaar jeevan se pyaara nahin pyaara nahin aa haa haa haa haa haa haa haa haa haa saare jahaan ki amaanat hai ye ye jeevan tumhara tumhara nahin saare jahaan ki amaanat hai ye ye jeevan tumhara tumhara nahin jeene ke laakhon sahaare yahaan bas ek hi to sahaara nahin sahaara nahin aa haa haa haa haa haa haa haa haa haa agar koi duniyaa se ruthe to kya koi phool khilte hi toote to kya agar koi duniyaa se ruthe to kya koi phool khilte hi toote to kya sitaare hazaaron hain aakash par bas ek hi to sitaara nahin sitaara nahin aa haa haa haa haa haa haa haa haa haa saare jahaan ki amaanat hai ye ye jeevan tumhara tumhara nahin jeevan mitana hai deewanapan koi pyaar jeevan se pyaara nahin kisi ke iraadon ke khaatir jiyo kisi ki muraadon ke khaatir jiyo kisi ke iraadon ke khaatir jiyo kisi ki muraadon ke khaatir jiyo hai yaadon mein jeena bhi to zindagi jeena tumhen kyun ganwara
Madhu Bala, Dev Anand, K N Singh, Murad, Shaakal, Dhawan, Meenakshi, Jal Merchant, Gulab
Kishore Kumar
Song Title :
Jeevan Mitana Hai
Album/Film :
Armaan (1981)
Release Year :
1981
Producer :
Fali Mistry
Production :
Director :
Fali Mistry
Film Actors :
Madhu Bala, Dev Anand, K N Singh, Murad, Shaakal, Dhawan, Meenakshi, Jal Merchant, Gulab
Lyrics :
Indeevar
Singer :
Kishore Kumar
OnScreen Actors :
Shammi Kapoor, Raj Babbar, Ranjeeta
Music Director :
Bappi Lahiri


text:
Porofesoor Iba Deer Caam na yahdie yo golle Seek SileymaanI Baal njaŋngine e duɗe Senegaal E ciimtol ngol keɓ-ɗen e jaaynde APS,Porofesoor (Ceerno) Iba Deer Caam,jaŋnginoowo dowrowo ko faati e taarik to duɗal Seek Anta Joop holliri e yiyannde mum yo sukaaɓe leydi Senegaal kaalane, kadi njaŋnginee golle e golwole Seek Sileymaani Baal;“tiitoonde e nder aduna”
E kawtal maŋngal baɗngol aset O4 yarkomaa oo,, Porofesoor (Ceerno) Iba Deer Caam,jaŋnginoowo dowrowo ko faati e taarik to duɗal Seek Anta Joop, kadi gonnooɗo jaagorgal leydi Senegaal kal#nanooɗo jaŋde artii e ko feewti e golwole Seek Sileymaani Baal. “Nguurndam Ceerno Sileymaani Baal na heewi faayiida. Nguurndam makko kala ko jaŋde, ko nafoore e ganndal ɓolal. Golwole e nguurndam Ceerno Sileymaani Baal na foti yuurniteede, jaŋnginee e nder duɗe
(ekolaaji) e nder leydi Senegaal”, ɗum oɓeydi heen. Ceerno Caam e titoonde ko fewie “fulñito fuuta e hitaande 1776 e njaŋngiinmum, kam e mbaadi almamaagal e nderFuuta hollirii yiyande mawnde e njuɓɓudifeewndi e ngurndam Baal e wondiiɓe mum. E wide makko Ceerno Sileymaani Baal kofeewɗo, joom yiyannde mawnde; ko kaŋko niaddi addude kuccam kesam e dawrugol ender A#rik baŋnge worgo. E koo ɓeydi heen, Ceerno Sileymaani Baal,ko neɗɗo mawɗo, ganndo. “ Ko kaŋko adiiittude njiyaangu hade Orop yurnitaade ɗum.Baal addii waylo-waylo e ngonka aade ecoccondiral dawrugol e nder Fuuta e diwaanrewo Senegaal”Sibu e koŋngol Porofesoor Caam, golwoleCeerno Sileymaani Baal adi fulñito to leydiFarayse (1789) e tipondiral doosɗe e kuuledowdowire to Suudu Sarɗeeji e sariijifarayse. “Baal addi waylo waylo,demokarasii, potal e jojjaande aade edawrugol; nuunɗal, peewal e nder golle.”Ko noon kadi Seneraal Usmaan Kan horeejofedde Ceerno Sileymaani Baal holliri “ golle egolwole Ceerno Sileymaani Baal nganndaaka
no feewi. Haŋki maɓɓe e golle maɓɓe napoti ruttaneede, jaŋnginee yonta hannde oo,waasa maggude… »Mujiiba ndeeɗo yewtere « gooɓe jiile » kongam siftinde anndunooɓe, hollirde adunaoo won yimɓe, won njambareeɓe kadiannduɓe waaɓe no Ceerno Sileymaan Baal ewondiiɓe mum ; ndarinoo e dow ganndal enjambaraagol ngam yooltude majjere ehumam binnaangu e nder reedu Fuuta e aduna hee kala. « Leyɗeele A#rik kala na poti tuuŋnaade enjaŋngiin, golle e balle Ceerno SileymaanBaal, peewal, nuunɗal e yiyaande toownde ko faati e dawrugol ; ko faati e ginol golle. »Noon na moƴƴi mawɓe e annduɓe men :Ceerno Sileymaan Baal, Al Hajji Umaar Taal,Ceerno Hammee Baaba Talla, ekn, mbittee,jaŋnginee.
Usmaan Makka LIH
IBA DEER CAAM : » SULEYMAANI BAAL INA FOTI JANNGINEEDE E EKKOLAAJI SENEGAAL »
Porofesoor Iba Deer Caam na yahdie yo golle Seek SileymaanI Baal njaŋngine e duɗe Senegaal E ciimtol ngol keɓ-ɗen e jaaynde APS,Porofesoor (Ceerno) Iba Deer Caam,jaŋnginoowo dowrowo ko faati e taarik to duɗal Seek Anta Joop holliri e yiyannde mum yo sukaaɓe leydi Senegaal kaalane, kadi njaŋnginee golle e golwole Seek Sileymaani Baal;“tiitoonde e nder aduna”


text:
Tuggi teeminannde XII-ɓiire haa nde koloñaal Engele en naati leydi ndii e hitaande 1897, laaminoo Benin ko leñol Edo en, hono leñol gootol Afrik hirnaange takko geec, ngol laamotonooɓe ɗum nguuri haa hannde. Laamu Benin nguu wonnoo ko to hirnaange worgo Niiseriyaa hannde oo. E nder kartal Holanndee en peewnunoo e hitaande 1705, kesɗitinangal e 1907 (Alfred Jones), ina winndaa heen Benin Mawɗo heednoo ko e huunde e Niiseriyaa keedɗo hirnaange worgo maayo Niiseer, e Benin hannde oo e huunde e Togo hannde oo.
Njuɓɓudi laamu nguu fawinoo ko e yontaaji hay so tawii, e wiyde duttorɗe tawaaɗe to Orop e teem 18ɓiire, heednoo laamu Benin nguu bannge hirnaange ko Laamu Ardra (laamorgo mum wiyetenoo ko Allada, nder Benin hannde oo), heednoo ndi bannge worgo ko geec kam e leyɗe Overry e Kalabaar.
Laamu nguu jiimnoo e weendu Benin e nokku caaɗli catiiɗo ɗum oo. Ko ɗoon njulaagu oropnaaɓe naatirtunoo, ngu ɓe mbaɗdatnoo e gure nay tiimɗe weendu nduu. Ɗeen ngoni Bododo (wiyeteengo hannde Bobi to Niiseriyaa), Guwato (Ughoton hannde) Arebo (Sapele walla Arogbo) kam e wuro Holanndenaaɓe mbiyatnoo Meiberg.
Wuro wiyeteengo Edo (walla Benin-city) wonnoo laamorgo ɗo Oba e watulaaɓe mum koɗnoo. Yillotooɓe oropnaaɓe cifiima ngo sifaaji keewɗi hade konu biritannaaɓe bonnude ngo e hitaande 1897.
Edo e Gwato fof ko gure kanndanooɗe : ko tata ka meeteruuji 3 tooweeki, layateeri ina huurii dow mum, ngaska na sawndii ɗum, heednoo e heen bannge, e banngeeji keddiiɗi ɗii, ko ngaska njaajka asaa heen, dunndu leɗɗe baɗɗe giye na heedtiri ɗum nder.
Hoɗorde Oba ko leegal no woorunoo, hono tata taariika wuro ngoo ina taarii ɗum. Ko ngo wuro yaynirtenoongo jamma lampaaji nebam leɗɗe. Yimɓe wuro ngoo kadi, so ina njaha jamma ko hono ɗiin lampaaji njooɓotonoo, huunde ɓeydatnoonde yaynaade wuro ngoo.
Benin ummii ko e helmere itsekiriire ‘UBINU’ firoore laamorgo, sifotoonde hoɗorde laamɗo, joopiinde laamorgo Benin City. Helmere ‘UBINU’ ndee e hoore mum ummii ko e helmere Yoruba ‘OBO’ firoore ‘guwerneer’, hono, e aada yoruba en, ceerno waliyyu.
Laamɓe Edo en mbiyatnoo laamu mum en ko Igodo Migodo. Njiimaandi wuro Benin ngo Edo en koɗnoo ngoo e dow 33 laamuuji kaalooji ɗemɗe edoweeje (hay heen gootal ɓuraani 500 000 haalooɓe hannde) addannoo yillotooɓe portugeec-naaɓe innirde nokku oo fof Benin. Kono ɗuum itaani laamuuji luulndiiɗi, dimɗuɗi ina ngoodnoo ɗoon, yeru nde Esan en (‘‘dogɓe’’) compi laamuuji ceegiiɗi. Ko e hitaande 1967 innde Benin huuɓtodinaa ngam joopaade leydi ndii…
Iwdi laamu nguu laaɓtanaani daartooɓe haa hannde, kono aɓe keewi feccitaade daartol maggu idiikoloñaal e muddaaji ɗiɗi, hono mudda mo biyeteeɗo Ogiso ardinoo leydi ndii e mudda mo Oba ardinoo oo.
Wiyetee « Ogisos » (Laamɗo asamaan e ɗemngal Edo) ko laamɓe ɓooyɓe leñol edo en, ɓurɓe anndeede e aada jangtaaɗo, nde tawnoo koloñaal tawaani ɓe ɗoon.
Yonta soñteende
Laamu Benin fuɗɗorii ko e laamɗo biyeteeɗo Oba Ewuare ganndiraaɗo Mawɗo, laamiiɗo tuggo 1440 haa 1473. Ko e ciltirɗi laamu makko, befotooɗo purtugeeco biyeteeɗo Ruy Sequeira jokkondirde e leydi hee. Ɓiy Ewuare biyeteeɗo Ozolua yaajtinii laamu nguu nde tawnoo ko kaɓeteeɗo mawɗo wonnoo. Ko ndeen Lagos wonti wuro tuddinirgo konuuji. E hitaande 1486 befetooɗo purtugeeco goɗɗo ine wiyee Joao Affonso d’Aviero yiyti leydi ndii, waɗti julondirde e mum. Benin ina yeeya ɓe ñamoko e guri cewɗi e ñiiƴe ñiibi, e comci gaadanteeji, e kuutorɗe leɗɗe e leydi cumaandi ; purtugeec en ngaddana ɓe koltu e lone e … petelaaji ballitɗi no feewi jaajtingol laamu nguu e teeminannde 16ɓiire. Portugeec en ina njiɗnoo naatnude Oba en e dewal katolik, kono ɓe ndonki, nde tawnoo ko laamɗo oo e hoore mum reeni dewal yimɓe laamu nguu.
Ko e laamu ɓiy Ozolua biyeteeɗo Oba Esigie (1504 haa 1550) laamu nguu heɓi kaatɗtudi mum, haa teeŋti noon to bannge ñeeñe e pinal. E wiyde wanngotooɓe engelenaaɓe, Esigie ina waawnoo renndinnde, e darnde, konu ngu 20 000 neɗɗo e ñalawma gooto, walla boom 100 000 neɗɗo so o welaama. Ko e laamu makko yumma mum laamɗo waɗti fiileede, rokkaa lefol ; ɗuum ko ngam mawninde yumma makko hono Ijiya. Ko e oon yonta ñeeñe mahngo e sehngo yimɓon kam e ‘’maskeeji’’ peewniraaɗi ñiiƴe ñiibi (ivoire) fuɗɗii to Benin. Koon njeeson e ‘maskeyon’ ina tawee hannde e yoga e cuuɗi ganni leyɗe hirnaange.
Esigie noon golliima ngam sarde e ɓesngu nguu dewal kerecee en, o yamiri mahngo dewirɗe mum (eglises) e nder won ɗeen gure mawɗe leydi makko. Ko ndeen egliis Aruosa mahaa nder Benin City.
Deestagol : Doole laamu Benin ustii ko e teeminannde 18ɓiire caggal ummannde Yoruba en e biritannaaɓe, heedɓe laamu nguu e naange no feewi e kitaale 1880 haa 1890. E hitaande 1897 lietnaa Phillips ɗaɓɓi jooɗodaade e Oba Owaramwen ngam siifde nanondiral dartingol « cakkagol yimɓe ». Oon ari Benin ina wondi e worɓe 9 jogitiiɓe gila heɓaani jaabtawol. Beninnaaɓe njaggiri ɗum no yawaare nii, ɓe mbari lietnaa Phillips e yimɓe mum njeeɗiɗo.
Biritaannaaɓe neldi toon konu ngu 1 200 neɗɗo e gardagol amiraal Harry Rawson, ɓe keɓti Benin City, ɓe mbonni yoga e jawdi laamu nguu, ɓe cari ko heddii koo. Oba en ndogi mooloyii to wuro Niijeriyaa wooto anndiraango Kalabaar. E hitaande 1 900 Benin naattinaa e laamlaamu biritaannaaɓe, nder ndeenaandi worgo Niiseriyaa.
E hitaande 1975 Dahomee ɓooyɗo oo waɗti wiyeede Ndenndaandi ɓesngu Benin.
Bookara Aamadu Bah
Ƴoogirde : Wikipedia